KPKM jamin bekalan beras mencukupi, harga terus dikawal

SEKINCHAN, 18 Julai - Kementerian Pertanian dan Keterjaminan Makanan (KPKM) memberi jaminan bekalan beras negara mencukupi.Menterinya, Datuk Seri Mohamad Sabu berkata pihaknya juga akan memastikan harga jualan barang kawalan itu akan terus kekal rendah.Katanya, walaupun terdapat kekurangan bekalan namun ia ditampung oleh beras import.

"Tidak berkurangan, cuma bila berlaku cuaca yang tidak menentu sebelum ini, hasil padinya agak menurun. Tetapi tahun ini di Kedah dan Perlis kita lihat pokoknya cantik dan dia akan kembali pulih pada tahun ini."Memang kekurangan ini ditampung oleh beras import untuk sementara," katanya kepada pemberita selepas melawat sebuah kilang beras, di sini.Tambah Mohamad, peruntukan RM3 bilion yang diumum Perdana Menteri, Datuk Seri Anwar Ibrahim baru-baru ini untuk meningkatkan infrastruktur berkaitan tanaman padi diyakini mampu meningkatkan jumlah keluaran padi. "Persediaan kita sekarang ini memastikan sawah-sawah dibuat dan dijaga dengan baik, Sekinchan yang hasilkan agak tinggi kita bawa sekinchan, ala Sekinchan ke negeri-negeri lain seperti ke Kedah, Terengganu dan Pahang supaya hasil akan meningkat pada masa akan datang."Kita tidak boleh main-main lagi dan kita sentiasa tekankan cukupkan bekalan beras adalah tugas utama bagi kementerian ini," katanya. Selain itu, Mohamad berkata harga beras tempatan akan terus dikekalkan serendah RM2.60 sekilogram manakala beras import dijual RM3.20 sekilogram.


PSKL 2040: DBKL diminta laksana segera penambahbaikan draf , warta sebelum hujung tahun ini- PM

(Datuk Seri Anwar  mempengerusikan taklimat bagi mendengar dan meneliti laporan sesi libat urus pindaan Draf PSKL 2040 bersama Jabatan Wilayah Persekutuan dan DBKL, semalam/ FOTO: Pejabat Perdana Menteri)

KUALA LUMPUR, 18 Julai- Dewan Bandaraya Kuala Lumpur (DBKL) diminta supaya segera melaksanakan penambahbaikan Draf Pelan Struktur Kuala Lumpur 2040 (PSKL 2040) dan mewartakan dokumen itu sebelum penghujung tahun ini. Perdana Menteri, Datuk Seri Anwar Ibrahim yang mempengerusikan taklimat bagi mendengar dan meneliti laporan sesi libat urus pindaan Draf PSKL 2040 bersama Jabatan Wilayah Persekutuan dan DBKL semalam berkata secara dasarnya, beliau berpuas hati dengan laporan sesi libat urus yang dibentangkan.Katanya, DBKL perlu memberi tumpuan mengekalkan kawasan rizab hutan dan kawasan lapang.Ia bagi memastikan matlamat menjadikan Kuala Lumpur sebagai bandar raya hijau, sihat dan rancak dapat dicapai.Selain itu, beliau bersetuju supaya perumahan mampu milik diperluaskan bagi menampung permintaan terhadap jenis perumahan tersebut oleh warga kota Kuala Lumpur. "Cadangan ini adalah sejajar dengan hasrat kerajaan untuk menyediakan perumahan mampu milik melalui konsep Kejiranan MADANI di Wilayah Persekutuan Kuala Lumpur."Kerajaan amat komited bagi memastikan penyediaan PSKL 2040 ini adalah komprehensif dan bersifat inklusif untuk rakyat selaras dengan visi Kuala Lumpur, Bandar Untuk Semua," katanya dalam kenyataan hari ini.Anwar berkata berdasarkan perlanjutan sesi libat urus yang diadakan bermula 18 hingga 26 Mei lepas, sebanyak 639 pandangan daripada 425 peserta yang hadir dalam sesi libat urus tersebut diterima DBKL.PSKL 2040 adalah salah satu komponen utama Pelan Pembangunan Kuala Lumpur 2040 yang mengandungi visi, matlamat, hala tuju strategi dan tindakan untuk memandu Kuala Lumpur bagi 20 tahun akan datang. Antara kandungan drafnya adalah mengintegrasikan penggunaan tanah dengan perancangan infrastruktur, pengangkutan, penyediaan perumahan mampu milik, pekerjaan, kemudahan awam serta peningkatan kualiti alam sekitar dan ruang awam.


Kerajaan setuju kembalikan hak milik 55 lot tanah kepada Sabah, Sarawak

PUTRAJAYA, 18 Julai - Kerajaan Persekutuan bersetuju untuk mengembalikan semula hak milik sejumlah 55 lot tanah kepada Sabah dan Sarawak selaras dengan Perjanjian Malaysia 1963 (MA63).Timbalan Perdana Menteri, Datuk Seri Fadillah Yusof berkata ia membabitkan 52 lot tanah di Sarawak dan tiga di Sabah daripada keseluruhan 219 lot tanah yang dikenal pasti.Katanya, kerajaan negeri Sabah dan Sarawak akan membayar pampasan kepada Kerajaan Persekutuan berdasarkan nilai asal sewaktu awal pemilikan.

"Jumlah pampasan dibayar pada harga ketika Kerajaan Persekutuan mengambil alih tanah tersebut. Kalau dia 20 tahun lepas, 20 tahun lepas punya nilailah, bukan pada harga sekarang," katanya pada sidang media selepas mempengerusikan mesyuarat Jawatankuasa Teknikal Majlis Tindakan Pelaksanaan Perjanjian Malaysia 1963 (MTPMA63), di sini.Tambah Fadillah, nilai keseluruhan pampasan akan ditentukan mengambil kira sebarang kos pembangunan di lot terlibat.


Kegiatan sedia dokumen imigresen palsu dalam talian, bongkar

PUTRAJAYA, 18 Julai - Kaut keuntungan mencecah hingga RM360,000 setahun, kegiatan seorang warganegara Myanmar yang dipercayai mendalangi khidmat menyediakan dokumen imigresen palsu secara dalam talian, akhirnya terbongkar.Ketua Pengarah Imigresen, Datuk Ruslin Jusoh memberitahu, lelaki berusia 30 tahun itu ditahan dalam satu 'Operasi Khas' yang dijalankan pasukan perisikan imigresen dan operasi khas pada 13 Julai lalu, hasil risikan selama dua bulan.Suspek dikenali sebagai 'Aya K' dalam aplikasi 'WhatsApp'; ditahan ketika dalam perjalanan untuk menyerahkan pas lawatan kerja sementara palsu, di Dataran Merdeka.Hasil pemeriksaan di tempat kejadian menemui satu pelekat pas lawatan kerja sementara palsu di dalam beg suspek serta satu pas lawatan kerja sementara, dua naskhah pasport warga Myanmar yang disyaki palsu beserta wang tunai bernilai RM26,000 yang diletakkan di dalam kenderaan jenis Honda CRV yang digunakan suspek.Operasi kemudiannya membawa kepada penggeledahan premis kediaman suspek, di Sentul."Hasil penggeledahan, kita telah merampas satu set peralatan komputer lengkap yang disyaki digunakan untuk memalsukan dokumen palsu seperti 26 keping kad UNHCR. Kita dapat 26 keping kad UNHCR palsu, dua keping kad CIDB palsu, tiga keping PLKS palsu, lapan naskhah pasport Myanma, juga palsu, satu keping kad lesen memandu Myanmar yang juga palsu dan wang tunai sebanyak RM1,500 di tempat kejadian."Bermaknanya kalau kita tengok pada tangkapan awal kita dapat RM26,000 berhampiran dengan Dataran Merdeka...dan bila kita pergi ke rumah suspek, kita dapat lagi RM1,500 di samping dokumen-dokumen palsu yang lain,"

(Ruslin ditemui media dalam sidang media sempenaHari Bertemu Pelanggan Jabatan Imigresen Malaysia (JIM) 2023, di sini)

Beliau menjelaskan, modus operandi sindiket Aya K itu tertumpu di kawasan sekitar Lembah Kelang, yang menyasarkan warganegara Myanmar dan Bangladesh yang mempunyai masalah untuk mendapatkan dokumen sah, dengan anggaran bayaran perkhidmatan antara RM200 hingga RM1,000 ringgit.Antara perkhidmatan yang ditawarkan adalah pasport Myanmar, pas lawatan kerja sementara, kad UNHCR, kad CIDB, lesen memandu Myanmar dan kad perakuan nikah Rohingya palsu.Suspek kini ditahan di Depoh Imigresen Putrajaya untuk siasatan lanjut kerana disyaki melakukan kesalahan bawah Seksyen 6 (3) Akta Imigresen 1959/63 dan Seksyen 12 (1) (f) Akta Pasport 1966.


Ringgit ditutup rendah berbanding dolar AS

KUALA LUMPUR, 18 Julai - Ringgit terus susut berbanding dolar Amerika Syarikat (AS) pada akhir urus niaga Selasa, seiring dengan prestasi mata wang serantau yang diasak kebimbangan berkaitan pertumbuhan ekonomi China walaupun dolar AS lemah.Malah, dolar AS mencecah paras hampir terendahnya sejak April 2022 pada Jumaat lepas susulan pengumuman berkaitan Indeks Harga Pengguna (IHP) dan Indeks Harga Pengeluar, kata penganalisis.Pada 6 petang ini, ringgit berada di paras 4.5375/5420 berbanding dolar AS daripada 4.5340/5405 yang dicatatkan pada akhir urus niaga semalam.Ketua Ekonomi dan Kewangan Sosial Bank Muamalat Malaysia Bhd, Dr Mohd Afzanizam Abdul Rashid berkata ringgit meneruskan pergerakan dalam jajaran lebih kecil hari ini, didorong oleh kebimbangan mengenai prospek kelemahan ekonomi China yang menjadi asas kelemahan pasaran tukaran asing.Bank pusat China dijangkakan bertindak mengurangkan lagi kadar utamanya ketika inflasi negara itu menjadi sifar bagi tahun ke tahun pada Jun lepas.

Bercakap kepada Bernama, Mohd Afzanizam berkata, pihak Rizab Persekutuan AS (Fed) juga dijangka mengubah strategi dengan mengendurkan pendirian yang cenderung menaikkan kadar faedah selepas aliran disinflasinya menjadi ketara.Mohd Afzanizam berkata IHP AS telah menyederhana kepada tiga peratus pada Jun 2023 selepas mencecah paras tertinggi dalam tempoh 40 tahun iaitu pada 9.1 peratus dalam Jun 2022.“Oleh itu, adalah jelas pihak Fed kini dalam kedudukan untuk mencapai sasaran inflasi dua peratus dan berikutan itu pelaksanaan dasar monetari lebih ketat dilihat sebagai tidak wajar.“Pada masa ini, kami beranggapan bahawa ringgit sepatutnya dalam lingkungan RM4.53 hingga RM4.54 berbanding dolar AS yang rendah sedikit daripada paras rintangan segera iaitu RM4.5491.“Paras sokongan segera pada masa ini adalah RM4.4872," katanya.Dalam pada itu, ringgit diniagakan rendah berbanding kelompok mata wang utama pada akhir urus niaga hari ini.Unit tempatan itu susut berbanding euro kepada 5.1038/1088 daripada 5.0971/1044, turun berbanding pound Britain kepada 5.9450/9509 daripada 5.9359/9444 dan rendah berbanding yen Jepun kepada 3.2835/2870 daripada 3.2815/2864 semalam.Ringgit juga diniagakan rendah berbanding mata wang Asean lain iaitu rendah berbanding baht Thailand kepada 13.2586/2768 daripada 13.0984/1225 pada Isnin, susut berbanding dolar Singapura kepada 3.4346/4383 daripada 3.4315/4366 sebelum ini.Ia juga rendah berbanding peso Filipina kepada 8.34/8.35 daripada 8.33/8.35 dan susut berbanding rupiah Indonesia kepada 302.5/302.9 daripada 301.9/302.5, semalamPasaran akan ditutup pada Rabu bersempena cuti umum Awal Muharram.-BERNAMA


"Itu klip video kemalangan tahun 2019" - Polis Perak

MANJUNG, 18 Julai - Klip video tular mengenai kemalangan jalan raya membabitkan dua buah kenderaan awam dan sebuah kereta peronda polis adalah kejadian tahun 2019 dan pesalah telahpun dijatuhkan hukuman.Ketua Polis Daerah Manjung, ACP Mohamed Nordin Abdullah berkata, kemalangan itu berlaku pada Jun 2019, di lampu isyarat Jalan Mempisang, ketika kereta peronda polis dari arah Hospital Manjung menghala ke Balai Polis Sitiawan.  Setibanya di lokasi kejadian, kereta peronda polis telah memasang lampu beacon dan siren untuk meminta kenderaan lain memberi laluan sebelum dilanggar dua kenderaan awam.  Siasatan dibuat mengikut Rule 9(2) LN 166/59 kerana tidak memberi keutamaan mengatasi lalu lintas kepada kenderaan polis, bomba dan ambulans yang sedang bergerak dalam kecemasan.  Pihaknya memandang serius terhadap penyebaran sesuatu berita tidak sahih dan orang ramai diingatkan agar tidak membuat sebarang spekulasi yang boleh mendatangkan kebimbangan kepada masyarakat.


Bekas jurulatih kebangsaan, Sathianathan meninggal dunia akibat kanser

KUALA LUMPUR, 18 Julai - Arena bola sepak negara menerima perkhabaran duka berikutan pemergian bekas pengendali skuad Harimau Malaya, B. Sathianathan yang meninggal dunia akibat kanser di Pusat Perubatan Universiti Malaya (PPUM), hari ini. Pemergian Sathianathan disahkan Pengerusi Jawatankuasa Media, Komunikasi dan Perhubungan Awam Persatuan Bola Sepak (FAM), Christopher Raj menerusi hantaran di twitter.

Katanya, Sathianathan menghembuskan nafas terakhir pada pukul 1.25 tengah hari.Mendiang, kata Raj telah melawan penyakit itu hampir setahun dan telah berada di hospital untuk menerima rawatan sejak dua hingga tiga bulan lepas.

Sementara itu, FAM turut mengucapkan takziah kepada keluarga mendiang atas pemergian Presiden Persatuan Jurulatih Bolasepak Malaysia (PJBM) itu. Pencapaian terbaik mendiang adalah ketika mengemudi skuad bawah 23 tahun (B-23) untuk menjuarai Pestabola Merdeka 2007 dan dilantik sebagai ketua jurulatih Harimau Malaya sehingga awal 2009.Bekas pemain Negeri Sembilan itu pernah menjadi jurulatih beberapa pasukan tempatan antaranya Kelantan, Angkatan Tentera Malaysia (ATM), Felda United, Selangor dan kali terakhir sebagai pengendali Sarawak United.Sathianathan sebelum ini terpaksa berehat seketika daripada arena bola sepak selepas menjalani rawatan kesihatan, tahun lalu.


Dua pengarah syarikat direman berhubung kes rasuah dokumen palsu

GEORGE TOWN, 18 Julai - Dua pengarah syarikat direman tiga hari bermula hari ini bagi membantu siasatan berhubung kes rasuah berkaitan dokumen palsu, empat tahun lalu. Perintah reman daripada Mahkamah George Town itu dikeluarkan Majistret Mohamad Azlan Basri, bagi membolehkan Suruhanjaya Pencegahan Rasuah Malaysia (SPRM) menjalankan siasatan bawah Seksyen 18 Akta SPRM 2009.  Masing-masing dua lelaki itu merupakan pengarah sebuah syarikat rokok serta syarikat berasaskan kesihatan. Kedua-dua suspek yang berusia 49 tahun itu dikatakan terlibat dalam mengemukakan dokumen yang mengandungi butiran palsu pada 2019; berkaitan kerja-kerja reka bentuk kotak rokok yang bernilai lebih RM1.2 juta, sedangkan ia tidak dilaksanakan.  Mereka ditahan di pejabat SPRM Pulau Pinang kira-kira pukul 6.00 petang semalam, ketika hadir memberi keterangan.

(Dua pengarah syarikat direman tiga hari)


KKM jalankan siasatan dalaman kes Dea Maisarah termasuk pengelasan BID

(Dr Zaliha ditemu bual selepas merasmikan Jabatan Kecemasan dan Pesakit Luar Hospital Balik Pulau)

BALIK PULAU, 18 Julai- Kementerian Kesihatan (KKM) sedang menjalankan siasatan dalaman berhubung kejadian Dea Maisarah Bada, yang meninggal dunia ketika menerima rawatan di Hospital Tengku Ampuan Rahimah (HTAR) di Selangor termasuk pengelasan kematian iaitu Brought in Dead (BID) dalam sijil atau permit pengebumiannya.

Menterinya Dr Zaliha Mustafa berkata siasatan dalaman itu dibuat bagi mengetahui lebih lanjut dan terperinci berhubung kejadian sebenar insiden berkenaan yang telah tular sejak beberapa hari lepas itu.

"Sebenarnya seperti saya sebut sebelum ini kes itu telah dibawa ke siasatan pihak polis dan kita (KKM) juga beri sepenuhnya kepada polis untuk lakukan siasatan, malah kami juga dinasihatkan untuk tidak memberi atau mengeluarkan sebarang komen sehingga siasatan selesai.

"Namun, kami sendiri menjalankan siasatan dalaman bagi mengetahui lebih lanjut dan apa jua secara terperinci berhubung kes itu dengan memanggil pihak berkaitan, ini ialah prosedur biasa dan kita sedang jalankan siasatan dalaman itu," katanya kepada pemberita selepas merasmikan Jabatan Kecemasan dan Pesakit Luar Hospital Balik Pulau (HBP) di sini hari ini.

Beliau berkata demikian bagi mengulas laporan akhbar bapa Dea Maisarah, Bada Hussein, 48, membuat laporan polis berhubung pengelasan kematian iaitu BID dalam sijil atau permit pengebumian adalah palsu dan tidak benar.

(Dr Zaliha merasmikan Jabatan Kecemasan dan Pesakit Luar Hospital Balik Pulau)

Bada dilaporkan berkata beliau sedia maklum yang anaknya masih hidup ketika dihantar ke hospital berkenaan dengan dia mempunyai bukti termasuk resit pembayaran dan berharap pihak berkuasa menyiasat berhubung pengelasan kematian BID itu.

Terdahulu, media melaporkan Dea Maisarah, 10, hadir ke Jabatan Kecemasan dan Trauma HTAR bersama bapanya pada 9 Julai lepas sebelum disahkan meninggal dunia ketika mendapatkan rawatan.

Sementara itu, Dr Zaliha ketika mengulas berhubung kes kecuaian di hospital kerajaan di Pahang dan Melaka berkata KKM turut akan menjalankan siasatan dalaman bagi kedua-dua kes berkenaan.

"Apa pun keadaannya, kita kena tengok kes tersebut bagaimana, bukan semua kes boleh diletakkan di bawah ‘medical legal’ dan ada yang disebabkan prosedur biasa… tetapi saya beri jaminan kita akan jalankan siasatan terperinci bagi kedua-dua kes tersebut," katanya.

Semalam, akhbar melaporkan Jabatan Kesihatan Pahang (JKNP) memberi jaminan untuk menyiasat dan mengambil tindakan lanjut berhubung kematian seorang kanak-kanak lelaki berusia dua tahun enam bulan yang tular menerusi media sosial.

Kanak-kanak itu disahkan meninggal dunia pada 9.34 pagi semalam selepas lima hari dirawat di Unit Rawatan Rapi Neonatal (NICU) Hospital Sultan Haji Ahmad Shah (HoSHAS) di Temerloh bermula 12 Julai lepas.

Bagi kes di Melaka, seorang lelaki mendakwa tangan anak saudaranya berusia dua bulan mengalami bengkak dan bernanah ketika mendapatkan rawatan di Hospital Melaka (HM) baru-baru ini.- BERNAMA


49,660 anggota ATM dan  pasangan terlibat undi awal- Adly

HULU TERENGGANU, 18 Julai- Seramai 49,660 pegawai dan anggota Angkatan Tentera Malaysia (ATM) serta pasangan akan terlibat Undi Awal pada Pilihan Raya Umum Dewan Undangan Negeri ke-15 (PRU DUN- ke 15) di enam negeri.Timbalan Menteri Pertahanan Adly Zahari memaklumkan, Negeri Sembilan merekodkan jumlah paling ramai iaitu 19,744 orang.Di Kedah pula seramai 8, 454, Selangor (8,000), Kelantan (6,175) , Pulau Pinang (4,843) dan Terengganu (2,444).Undi awal tersebut melibatkan 54 Pusat Mengundi. "Harapan kita adalah memang mengundi adalah hak mereka tapi saya yakin bahawa yang mengundi awal itu akan dapat mendokong usaha Kerajaan Perpaduan ini kerana kita tahu bahawa teras kestabilan politik kita adalah cukup penting bagi negara kita. Saya yakin bahawa undi akan berpihak kepada kerajaan Perpaduan kerana kita tahu bahawa matlamat dan hasrat kita untuk membangunkan negara melalui kerajaan ini adalah untuk negara dan rakyat Malaysia itu sendiri," katanya. Terdahulu, Adly menyampaikan sijil kepada veteran ATM, A.Aziz A.Rahim, 51 tahun yang berkecimpung dalam perusahaan rumah bot di Tasik Kenyir, Hulu Terengganu.  Adly dalam rangka lawatan kerja ke Terengganu bagi menjayakan Program Peduli Veteran ATM untuk mendekati dan menyelami permasalahan golongan itu.

(Adly menyampaikan sijil kepada veteran ATM, A.Aziz A.Rahim, 51 tahun yang berkecimpung dalam perusahaan rumah bot di Tasik Kenyir, Hulu Terengganu)


(Nik Nazmi semasa lawatan kerja ke Tapak Projek Pakej D44 Pembinaan Rangkaian Paip Pembangunan)

KUALA LUMPUR, 18 Julai- Projek Pakej D44 Pembinaan Rangkaian Paip Pembentungan di Bunus telah mencapai tahap kemajuan 92.18%.Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata, projek bernilai RM393 juta itu mengalami kelewatan berbanding tarikh asal pada Februari 2018.Sehubungan itu kontraktor diberi pelanjutan masa sehingga 22 November bagi menyiapkan sepenuhnya kerja di tapak. "Pihak kontraktor telah diarahkan mengambil tindakan sewajarnya bagi menyegerakan penyiapan kerja terutamanya di kawasan-kawasan kritikal seperti di hadapan Pasar Ayer Panas, Jalan Enggang, kawasan AU5 dan AU4 dan di Jalan Maktab," kata Nik Nazmi semasa lawatan kerja ke Tapak Projek Pakej D44 Pembinaan Rangkaian Paip Pembangunan di sini.Jelasnya, pihak kementerian sedia maklum kelewatan projek itu sehingga mengundang rungutan orang awam dan akan sentiasa memantau prestasi dan kualiti kerja kontraktor dari semasa ke semasa bagi memastikan projek itu dapat disiapkan segera.

(Nik Nazmi berkata Projek Pakej D44 Pembinaan Rangkaian Paip Pembentungan di Bunus hampir siap)


PKR Kedah lapor SPRM, gesa siasat ketirisan MB Kedah

ALOR SETAR, 18 Julai - Parti Keadilan Rakyat (PKR) Kedah membuat laporan kepada Suruhanjaya Pencegahan Rasuah Malaysia (SPRM) berhubung dakwaan berlaku ketirisan dan salah guna kuasa oleh Menteri Besar Kedah, Datuk Seri Muhammad Sanusi Md Nor dalam pengurusan projek penerokaan unsur nadir bumi (REE) di Hutan Simpan Bukit Enggang, Sik.Timbalan Pengarah Strategi Keadilan Negeri Kedah, Firdaus Johari berkata pihaknya mengesyaki berlakunya unsur salah guna kuasa dan penyelewengan dalam projek bernilai RM60 billion itu oleh Perbadanan Menteri Besar (MBI).

"Melalui artikel ini kami mengesyaki berlakunya unsur salah guna kuasa dan penyelewengan dalam pengurusan projek penerokaan unsur nadir Bumi REE di Hutan Simpan Bukit Enggang ,Sik bernilai RM60 billion oleh Menteri Besar Incorporate ( MBI)," katanya.Firdaus ditemui pemberita pada sidang media selepas membuat laporan di Pejabat SPRM Kedah di sini pada Selasa.  Selain itu, Firdaus turut merujuk satu ciapan di Twitter oleh Ahli Majlis Kerja Tertinggi UMNO, Datuk Lokman Noor Adam berkaitan satu surat bertarikh 3 Ogos 2020."Surat itu menunjukkan Menteri Besar Kedah telah memohon Pas Lawatan Pekerja Asing dari China untuk bekerja di tapak berkeluasan 1,220 hektar di Sik, Kedah yang ditujukan kepada Kementerian Dalam Negeri," katanya.Bagaimanapun, katanya tindakan Menteri Besar Kedah itu membuat permohonan adalah di luar bidang kuasanya kerana permohonan itu sepatutnya dibuat oleh syarikat dilantik.


MAIWP bantu selesaikan hutang PTPTN pelajar asnaf cemerlang

KUALA LUMPUR, 18 Julai- Majlis Agama Islam Wilayah Persekutuan (MAIWP) memperuntukkan sebanyak RM13 juta melalui Skim Bantuan Penyelesaian Pembiayaan Pendidikan bagi membantu meringankan beban para pelajar asnaf di Wilayah Persekutuan.  Menerusi skim itu, anak-anak asnaf yang melanjutkan pengajian di peringkat diploma dan berjaya mendapat keputusan cemerlang dengan purata nilai gred kumulatif 3.50 ke atas akan ditawarkan bantuan penyelesaian hutang Perbadanan Tabung Pendidikan Tinggi Nasional (PTPTN). "Dalam konteks ini, kita adakan peruntukan ini untuk membantu mereka menyelesaikan hutang pinjaman PTPTN. Syaratnya mudah sahaja, anak-anak ini harus berikan tumpuan terhadap pembelajaran dan ambil peluang yang diberikan ini.Tidak semua orang dapat peluang untuk belajar. Jadi, bila kita dapat peluang untuk belajar, belajar lah dengan bersungguh-sungguh," kata Na'im kepada pemberita selepas melancarkan Skim Bantuan Penyelesaian Pembiayaan Pendidikan dan menandatangani Memorandum Persefahaman (MoU) antara MAIWP dan PTPTN di ibu negara.

Katanya, sebanyak RM8 juta akan disalurkan buat pelajar asnaf cemerlang di peringkat diploma dalam bidang perubatan manakala selebihnya dalam bidang selain itu.  Sebelum ini, MAIWP telah menjalinkan kerjasama stategik bersama PTPTN menerusi produk Simpanan Simpan Prime SSPN dimana MAIWP menyalurkan dana berbentuk simpanan kepada anak-anak penerima Bantuan Kewangan Bulanan MAIWP seawal usia satu tahun bermula tahun 2022 hingga tahun 2026.


KKDW akan perhalusi skim gaji golongan pendidik Institusi Pendidikan IPMa

(Datuk Seri Dr Ahmad Zahid merasmikan Hari Anugerah Pendidik MARA 2023 di ibu negara/ FB MAJLIS AMANAH RAKYAT)

KUALA LUMPUR, 18 Julai- Kementerian Kemajuan Desa dan Wilayah (KKDW) akan mempertimbang untuk semakan semula skim gaji warga pendidik Institut Pendidikan Majlis Amanah Rakyat (IPMa).Timbalan Perdana Menteri yang juga Menteri KKDW, Datuk Seri Dr Ahmad Zahid Hamidi berkata, walaupun skim gaji pendidik institusi itu setara dengan pendidik di bawah Kementerian Pendidikan (KPM) namun masih ada dalam kalangan mereka yang terpinggir.Beliau memberi tanggungjawab kepada Pengerusi Majlis Amanah Rakyat (MARA) Datuk Dr Asyraf Wajdi Dusuki untuk memperhalusi perkara berkenaan."Saya tahu skim kita setara dgn KPM tetapi ada yang terpinggir, ada yang terpencil. Selagi saya berada di KKDW saya komited memperjuangkan nasib saudara-saudari. Saya bagi tanggungjawab ini kepada Pengerusi MARA," katanya.

(Datuk Seri Dr Ahmad Zahid bersama Pengerusi MARA, Datuk Dr Asyraf Wajdi (kiri) pada Hari Anugerah Pendidik MARA 2023 di ibu negara.

Ujarnya para pendidik MARA telah banyak membantu dalam membangunkan modal insan yang cemerlang.Ahmad Zahid berkata demikian dalam sidang media selepas merasmikan Hari Anugerah Pendidik MARA 2023 di ibu negara.Hadir sama, Asyraf Wajdi dan Ketua Pengarah MARA Datuk Seri Azhar Abdul Manaf.Sambutan Hari Pendidik MARA tahun ini yang bertemakan “Pendidik Insani Pemangkin Generasi Madani” merupakan antara inisiatif MARA dalam memberi pengiktirafan terhadap pencapaian cemerlang 9,880 orang pendidik MARA yang bertugas di 342 Institusi Pendidikan MARA (IPMA) seluruh negara.


Lelaki bakar isteri dihadapkan ke mahkamah

MANJUNG, 18 Julai- Seorang lelaki dihadapkan ke Mahkamah Majistret Seri Manjung atas dua pertuduhan membunuh isterinya dan memasukkan dadah ke dalam badannya, minggu lalu. Gabriel Subramaniam, 28 tahun, dituduh menyebabkan kematian isterinya, E.Komati, 33 tahun, di Ladang Walbrook, Sitiawan, antara pukul 6.30 petang hingga 7.00 malam pada 10 Julai lalu. Tertuduh mengangguk faham selepas pertuduhan terhadapnya dibacakan di hadapan Majistret T. Kavita.  Bagaimanapun tiada pengakuan direkodkan daripada tertuduh manakala tiada jaminan ditawarkan kepadanya.  Dia didakwa bawah Seksyen 302 Kanun Keseksaan yang membawa hukuman gantung sampai mati, jika sabit kesalahan. Majistret T.Kavita menetapkan 18 September depan untuk kes itu disebut semula untuk mendapatkan laporan pakar berkaitan. Pendakwaan dikendalikan oleh Timbalan Pendakwa Raya Rishan Kumar manakala tertuduh tidak diwakili peguam.Sementara itu, di kamar mahkamah berasingan, Gabriel kemudiannya dituduh dengan sengaja memasukkan dadah jenis amphetamine dan methamphetamine ke dalam badannya bertempat di Balai Polis Pantai Remis pada 6.40 petang 12 Julai lalu. Tertuduh mengaku bersalah sebaik pertuduhan itu dibacakan di hadapan Majistret Nurul Izalina Rajaai.  Tertuduh didakwa mengikut Seksyen 15(1)(a) Akta Dadah Berbahaya 1952 yang memperuntukkan hukuman denda sehingga RM5,000 atau penjara sehingga dua tahun, atau kedua-duanya, jika sabit kesalahan. Mahkamah kemudiannya menetapkan tiada jaminan diberikan dan tarikh sebutan semula kes ditetapkan 25 Oktober serta serahan laporan patologi di Mahkamah Majistret Pantai Remis.  Media sebelum ini melaporkan, pihak polis menahan Gabriel pada 11 Julai lalu selepas disyaki bertindak kejam membakar isterinya akibat berang dituduh menagih dadah.  Mangsa disahkan meninggal dunia selepas tiga hari menerima rawatan di Hospital Seri Manjung.


Sanusi didakwa Akta Hasutan kerana sentuh kedudukan Raja-Raja -PM

KUALA SELANGOR, 18 Julai -Perdana Menteri, Datuk Seri Anwar Ibrahim mempertahan penggunaan Akta Hasutan 1948 bagi mendakwa Datuk Seri Muhammad Sanusi Md Noor. Menurut Perdana Menteri, ia susulan kenyataan Menteri Besar Kedah itu yang menyentuh kedudukan dan martabat institusi diraja. Beliau sekali gus menafikan dakwaan mengatakan pertuduhan berkenaan adalah cubaan melumpuhkan PAS dan Perikatan Nasional dalam Pilihan Raya Dewan Undangan Negeri ke-15. "Saya dari segi dasarnya, kita elak menggunakan Akta Hasutan.Tetapi ini bila menyentuh kedudukan Raja-Raja.”Soal kritik Perdana Menteri, saya tak pernah gunakan itu sebagai satu alasan tapi ini soal kedudukan dan martabat raja-raja yang harus kita sanjung dan elak daripada menjadi satu wacana perbahasan politik yang tidak sihat”, katanya kepada media selepas Program Sentuhan Agro Madani peringkat negeri Selangor.Beliau mengulas penggunaan Akta Hasutan 1948 dalam pertuduhan terhadap Sanusi di Mahkamah Sesyen Selayang pagi tadi.

Artikel berkaitanMB Kedah didakwa berkaitan hasutan penubuhan Kerajaan Perpaduan


Stesen PETRONAS terpilih dijadikan Pusat Pengumpulan Minyak Masak Terpakai

(Fadillah ketika berucap merasmikan Majlis Pelancaran Program Pengumpulan Mintak Masak Terpakai di  Stesen PETRONAS Putrajaya 1, Presint 9)

PUTRAJAYA, 18 Julai- Kerajaan terus komited membangunkan industri  sawit negara dengan menambah baik kehidupan pengusaha dan pekebun kecil serta rakyat Malaysia.Menurut Timbalan Perdana Menteri merangkap Menteri Perusahaan Perladangan dan Komodoti, Datuk Seri Fadillah Yusof usaha itu termasuk melalui pengumpulan minyak masak terpakai sebagai sumber pendapatan tambahan isi rumah.  "Untuk makluman semua, pengumpulan minyak masak terpakai ini bukan sahaja semata-mata bagi menguruskan sisa ini dengan baik tetapi juga bagi mengembangkan potensi pemprosesan semula minyak masak terpakai kepada biobahan api penerbangan."Program pengumpulan minyak masak terpakai ini juga menjadi langkah proaktif PETRONAS sebagai persediaan untuk mengkomersialkan biobahan api penerbangan yang lestari (SAF) bagi memenuhi tuntutan Skim Pengimbangan dan Pengurangan Karbon bagi Penerbangan Antarabangsa (CORSIA)," kata Fadillah ketika berucap merasmikan Majlis Pelancaran Program Pengumpulan Mintak Masak Terpakai di  Stesen PETRONAS Putrajaya 1, Presint 9 di sini.Jelasnya lagi, pihak PETRONAS akan menjadikan beberapa stesen minyak terpilih sebagai Pusat Pengumpulan Minyak Masak Terpakai bagi memudahkan orang ramai menghantar dan menjual minyak masak terpakai.  Sebagai permulaan, inisiatif itu dimulakan di Stesen PETRONAS 1, Presint 9, Putrajaya; Stesen PETRONAS Subang Bestari dan Stesen PETRONAS Kota Kemuning 1, Shah Alam. Pusat pengumpulan itu seterusnya akan diperluas stesen-stesen terpilih di seluruh negara.

(Datuk Seri Fadillah Yusof usaha itu termasuk melalui pengumpulan minyak masak terpakai sebagai sumber pendapatan tambahan isi rumah)


Naik taraf kemudahan awam, KPKT salur peruntukan kepada MBPJ

PETALING JAYA, 18 Julai- Peruntukan RM1.45 juta disalurkan kepada Majlis Perbandaran Petaling Jaya (MBPJ) menerusi Program Sentuhan Kasih KPKT.Menteri Pembangunan Kerajaan Tempatan, Nga Kor Ming berkata peruntukan itu disediakan bagi melaksanakan tiga projek bagi menaik taraf kemudahan awam demi kesejahteraan rakyat.Jelasnya, peruntukan akan disalurkan serta-merta bagi memastikan kerja-kerja menaik taraf dapat dilakukan segera. "Pertama, RM350,000 untuk naik taraf tandas awam dan kerja-kerja berkaitan di Taman Rimba Riang. Taman ini menjadi tumpuan aktivti riadah masyarakat setempat. Kedua, RM550,000 bagi menaik taraf bumbung Dewan Komuniti MBPJ Jalan Nuri.Ketiga, RM550,000 untuk kerja-kerja naik taraf Gerai Selera Impian Jalan Nuri Seksyen 7, Kota Damansara. Sejumlah RM1.45 juta sebagai sentuhan kasih KPKT kepada MBPJ," kata Kor Ming kepada pemberita selepas merasmikan Projek Penggantian Lif dan sesi 'walkabout' di PPR Kota Damansara, di sini.

(Menteri Pembangunan Kerajaan Tempatan, Nga Kor Ming merasmikan Projek PenggantianLif dan sesi 'walkabout' di PPR Kota Damansara)

Pada majlis tersebut, sebanyak 12 unit lif telah siap dan digantikan di empat blok PPR itu dengan kos sebanyak RM3.7 juta bawah peruntukan kerajaan Persekutuan melalui Program Penyelenggaraan Perumahan (PPP). Peruntukan itu merupakan inisiatif bagi memastikan kesejahteraan dan keselamatan penduduk kekal terjamin.Dalam sidang media sama, Kor Ming turut meminta Ketua Pengarah Kerajaan Tempatan untuk berbincang dengan Yang Dipertua Majlis Perbandaran Kota Bharu (MPKB) berhubung isu seorang pemilik kedai salun rambut wanita di Kelantan yang dikompaun RM100 kerana melanggar undang-undang kecil (UUK) MPKB. Ia berikutan pemilik kedai salun rambut itu membenarkan pekerja wanitanya memotong rambut pelanggan lelaki."Saya sudah minta Ketua Pengarah Kerajaan Tempatan untuk berbincang dengan YDP MPKB supaya UUK ini sekiranya boleh dipinda agar kejadian sama seperti ini tidak akan berulang lagi pada masa hadapan.""Sukacita saya mengingatkan kepada semua PBT, 150 PBT bahawa Malaysia ini merupakan negara yang berbilang kaum, bangsa dan agama. Sikap saling hormat- menghormati adalah sangat penting untuk menjaga dan membela keharmonian," tambah Kor Ming.


PRU DUN: Amirudin kekal sebagai MB sekiranya PH-BN menang

SEKINCHAN, 18 Julai -Kerajaan Perpaduan bersetuju mengekalkan Datuk Seri Amirudin Shari sebagai Menteri Besar selangor sekiranya gabungan PH-BN menang dalam PRN DUN ke-15, bulan depan.  Perdana Menteri Datuk Seri Anwar Ibrahim mengumumkan perkara itu berdasarkan prestasi cemerlangnya selama mentadbir kerajaan Selangor. “Kita mencadangkan Amirudin kekal sebagai Menteri Besar kerana pertumbuhan ekonomi negeri baik.“Suku tahun pertama menunjukkan pertumbuhan ekonomi 5.6 peratus di Selangor paling tinggi berbanding China dan Singapura tidak termasuk Aramco, Tesla dan Geely.“Sebab apa pelaburan masuk ke negara ini? Ini kerana politik kita stabil dan menarik pelabur untuk mengembangkan pelaburan di negara ini,” katanya ketika berucap pada Program Sentuhan Agro Madani Peringkat Negeri Selangor, hari ini.Sementara itu, Menteri Besar Selangor, Datuk Seri Amirudin Shari bertekad bagi mencapai kemenangan dalam PRU DUN Ke-15 depan.  "Terima kasih kepada Perdana Menteri atas cadangan tersebut."Oleh hal demikian, parti harus bekerja keras bagi merealisasikan kemenangan melalui kerjasama dari pimpinan parti dalam kerajaan Perpaduan", katanya yang ditemui selepas Program Sentuhan Agro MADANI Peringkat Negeri Selangor di MSekin Wonderland, SekincanAmirudin merupakan penyandang Ahli Dewan Undangan Negeri (Adun) Sungai Tua dan Ahli Parlimen Gombak.

( Ahli Ahli Dewan Undangan Negeri (Adun) Sungai Tua dan Ahli Parlimen Gombak,Datuk Seri Amirudin Shari)


KUALA LUMPUR, 18 Julai- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan takziah kepada seluruh keluarga legenda sukan olahraga negara, Hanapiah Nasir yang meninggal dunia Ahad lepas.

Menerusi hantaran di Facebook Istana Negara, Seri Paduka Baginda berdua menzahirkan rasa dukacita dengan pemergian Allahyarham dan menzahirkan harapan agar seluruh ahli keluarga beliau sabar dan tabah menghadapi dugaan serta suasana sedih dan pilu itu."Seri Paduka berdua menghargai jasa, khidmat dan bakti Allahyarham kepada negara dan menyifatkan pemergian Allahyarham sebagai satu kehilangan besar kepada dunia sukan tanah air."Seri Paduka berdua mendoakan agar roh Allahyarham dicucuri rahmat oleh Allah SWT dan ditempatkan dalam kalangan mereka yang beriman dan beramal soleh," menurut hantaran itu.Hanapiah, 65, disahkan meninggal dunia di Hospital Kuala Lumpur pada 6 petang, Ahad lepas akibat leukemia dan kegagalan pelbagai organ.Allahyarham semasa zaman kegemilangannya telah memecah rekod Sukan SEA pada tahun 1985 dalam acara lompat jauh dengan lompatan sejauh 7.59 meter (m) dan 110m lari berpagar. Selain itu, Allahyarham meraih empat pingat emas Sukan SEA menerusi acara lompat jauh (1985), 110m lari berpagar (1985) dan dekatlon (1981 dan 1983). Allahyarham terus bergiat dalam arena olahraga selepas bersara dan pernah menggalas tanggungjawab sebagai ketua jurulatih negara dari tahun 2005 hingga 2009.

(Agong, Raja Permaisuri zahir takziah kepada keluarga Hanapiah Nasir)


Geely setuju labur RM40 bilion

SEKINCHAN, 18 Julai - Syarikat Geely bersetuju meneruskan projek pembangunan Kota Automobil di Tanjung Malim, Perak dengan suntikan dana berjumlah RM40 bilion.Perdana Menteri Datuk Seri Anwar Ibrahim berkata, perkara itu oleh dimaklumkan syarikat berkenaan, semalam. Suntikan dana itu diyakini mampu meningkatkan ekonomi negara sekali gus membuka peluang pekerjaan kepada anak tempatan."Geely  menulis kepada saya bagi meneruskan projek dan menjadikan Tanjong Malim sebagai Kota Auto mobil terbesar di rantau ini."Projek tersebut akan Bermula dengan dana RM10 bilion. bagi menaikkan semula ekonomi. Ribuan anak tempatan bakal mendapat peluang pekerjaan",katanya ketika berucap pada Program Sentuhan Agro MADANI Peringkat Negeri Selangor di MSekin Wonderland, di sini.Dalam pada itu, Perdana Menteri turut memaklumkan, syarikat Aramco turut menyuarakan hasrat menjadikan Malaysia sebagai pusat perkembangan minyak dan gas Arab Saudi terbesar di Asia Tenggara.


Memiliki wang palsu, penjual pakaian dihadapkan ke mahkamah

KULAI, 18 Julai- Seorang penjual pakaian dihadapkan ke Mahkamah Majistret Kulai hari ini atas pertuduhan memiliki dua keping wang kertas RM100 palsu, awal bulan ini.  Tertuduh, Cheoh Chuan Wang, 24 tahun mengaku tidak bersalah selepas pertuduhan dibacakan dihadapan Majistret Azureen Sahira Sauffee Afandi. Mengikut pertuduhan, dia didakwa memiliki wang kertas itu yang diketahuinya palsu dengan niat menggunakannya sebagai tulen di sebuah stesen minyak di Batu 21, Kulai pukul 4.00 petang, 1 Julai lalu.  Dia dituduh mengikut Seksyen 489C Kanun Keseksaan dibaca bersama Seksyen 34 yang memperuntukkan hukuman penjara 10 tahun.  Kes dikendalikan Timbalan Pendakwa Raya, Eddlyn Wong manakala tertuduh diwakili peguam, Omar Kutty Abd Aziz.  Tertuduh diberi jaminan RM4,000 dengan seorang penjamin.  Mahkamah menetapkan sebutan semula kes pada 22 Ogos nanti.


PRK Kuala Terengganu, diadakan serentak PRU DUN ke-15 - SPR

PUTRAJAYA, 18 Julai- Pilihan Raya Kecil (PRK) bagi kerusi Parlimen Kuala Terengganu (P.036) akan diadakan serentak dengan Pilihan Raya Umum Dewan Undangan Negeri ke-15 (PRU DUN ke-15) pada 12 Ogos ini.Menurut Pengerusi Suruhanjaya Pilihan Raya Malaysia (SPR), Tan Sri Abdul Ghani Salleh, penamaan calon bagi PRK kerusi terbabit ditetapkan pada 29 Julai ini, sementara pengundian awal pada 8 Ogos."Daftar Pemilih Pilihan Raya (DPPR) yang akan digunakan untuk PRK Parlimen P.036 Kuala Terengganu adalah daftar pemilih terkini sehingga Daftar Pemilih Tambahan Bulan April Tahun 2023 yang dikemaskini 21 Jun 2023.""DPPR bagi PRK P.036 Kuala Terengganu mengandungi seramai 123,575 orang pemilih yang terdiri daripada 122,160 orang pengundi biasa, 35 orang tentera serta pasangan, 1,362 orang polis dan 18 orang Pengundi Tidak Hadir Luar Negara," kata Abdul Ghani dalam sidang media Mesyuarat Khas PRK Kuala Terengganu di sini, hari ini.

(Pengerusi Suruhanjaya Pilihan Raya Malaysia (SPR), Tan Sri Abdul Ghani Salleh berkatademikian dalam sidang media hari ini di Putrajaya)

Terdahulu, Mahkamah Pilihan Raya Kuala Terengganu telah membatalkan kemenangan Ahli Parlimen PAS, Datuk Ahmad Amzad Hashim pada Pilihan Raya Umum ke-15 (PRU15) yang lalu.Keputusan yang dibuat Hakim Mahkamah Tinggi, Mohd Firuz Jaffril selepas membenarkan petisyen pilihan raya yang difailkan calon Barisan Nasional di kerusi parlimen itu, Mohd Zubir Embong.


Pemandu lori maut, tercampak daripada kenderaan

BATU PAHAT, 18 Julai - Seorang lelaki berumur 54 tahun maut selepas lori dipandu terbabit kemalangan jalan raya di Kilometer 71.4, Lebuhraya Utara-Selatan (PLUS) Batu Pahat, Johor pada pukul 9.00 malam semalam.  Komander Operasi, Penolong Penguasa Bomba Mohd Nizar Ma’mun berkata ketika kejadian, mangsa sedang memandu lori jenis treler logistik, menuju ke utara.  Lori mangsa didapati hilang kawalan lalu terbabas ke bahu jalan sebelum melanggar sebatang pokok.  Impak rempuhan menyebabkan mangsa tercampak daripada kenderaan dan disahkan meninggal dunia di lokasi kejadian.  Seramai 12 anggota daripada Balai Bomba dan Penyelamat (BBP) Renggam dan Ayer Hitam, digerakkan ke lokasi bagi urusan operasi kemalangan tersebut. Operasi tamat satu jam kemudian.

(Anggota bomba mengeluarkan mangsa dari lokasi kemalangan)


MB Kedah didakwa berkaitan hasutan penubuhan Kerajaan Perpaduan

SELAYANG, 18 Julai- Menteri Besar Kedah, Datuk Seri Muhammad Sanusi Md Nor mengaku tidak bersalah selepas dihadapkan di Mahkamah Sesyen Selayang atas dua pertuduhan berasingan bawah Akta Hasutan 1948. Beliau didakwa melakukan perbuatan yang mempunyai kecenderungan menghasut dan mempunyai kecenderungan membangkitkan perasaan tidak setia terhadap mana-mana raja dan mempertikaikan Perdana Menteri, Datuk Seri Anwar Ibrahim berhubung penubuhan Kerajaan Perpaduan. Kedua-dua kesalahan didakwa dilakukan di Simpang 4, Taman Selayang Mutiara, Kampung Bendahara, di sini, pukul 11.00 malam pada 11 Julai lalu.  Pengakuan tidak bersalah dibuat di hadapan Hakim Rajiiah Mat Zin yang mendengar kes pertuduhan pertama dan Hakim Osman Affendi Mohd Salleh bagi pertuduhan kedua.

(Kes akan disebut semula pada 4 Oktober/Foto fail)

Pendakwaan dikendalikan Peguam Cara Negara, Datuk Ahmad Terriruddin Mohd Salleh manakala Muhammad Sanusi diwakili peguam Datuk Shaharudin Ali dan Wan Rohaimi Wan Daud. Jika disabit pertuduhan, tertuduh boleh dikenakan hukuman denda RM5,000 atau penjara tiga tahun atau kedua-duanya sekali.  Kedua-dua hakim membenarkan ikat jamin sebanyak RM5,000 untuk setiap pertuduhan dan memerintahkan tertuduh tidak mengeluarkan komen mengenai perkara sama sehingga kes selesai.  Kes akan disebut semula pada 4 Oktober ini.

(Sekumpulan media yang membuat liputan di perkarangan Mahkamah Sesyen Selayang)


Peruntukan RM5 juta untuk selenggara dan bina jeti pendaratan ikan - LKIM

KUALA KEDAH, 18 Julai - Lembaga Kemajuan Ikan Malaysia (LKIM) memperuntukkan sebanyak RM5 juta untuk kerja membaiki, menaik taraf serta membina jeti pendaratan ikan bagi menjamin keselesaan dan keselamatan nelayan.  Pengerusi LKIM, Muhammad Faiz Fadzil berkata langkah itu bagi memastikan nelayan dapat meneruskan aktiviti tangkapan ikan sekali gus melaksanakan agenda keterjaminan bekalan makanan negara.  "Negara tidak boleh berhadapan dengan krisis bekalan ikan dan memerlukan bekalan ikan yang cukup dalam melaksanakan agenda keterjaminan makanan itu. Jadi, usaha-usaha ini bertujuan untuk memastikan nelayan di sini dapat meneruskan aktiviti tangkapan ikan dengan baik," kata Muhammad Faiz kepada pemberita pada Program Ramah Mesra MADANI Libat Urus Pengerusi LKIM Bersama Nelayan Kedah di Jeti Pendaratan Ikan Seberang Kota, di sini.

(Pengerusi LKIM, Muhammad Faiz Fadzil bersama masyarakat nelayan di Kuala Kedah)

Tambahnya, nelayan juga dapat meningkatkan pendapatan mereka dengan menjual terus hasil tangkapan kepada pengguna tanpa melalui banyak tapisan dan rantaian bekalan sekiranya jeti pendaratan ikan di negara diperkemas. Kerajaan juga telah meluluskan RM75, 900 untuk membaik pulih jeti pendaratan ikan di Kuala Kedah manakala RM20,000 lagi membina sebuah tandas awam di jeti itu.  Pada program itu, seramai 59 nelayan di Kedah menerima bantuan pukat manakala seorang nelayan lagi mendapat bantuan sebuah enjin bot dengan nilai keseluruhannya hampir RM50,000.


Isu 3R: Kerajaan adakan perbincangan dengan pelbagai pihak Jumaat ini

KLANG, 18 Julai- Kerajaan akan mengadakan perbincangan dengan pelbagai pihak berkaitan bagi menilai undang-undang sedia ada serta memperhalusi keperluan untuk mewujudkan akta baharu berkaitan isu 3R (agama, raja dan kaum), Jumaat ini.Menteri di Jabatan Perdana Menteri (Undang-Undang dan Reformasi Institusi) Datuk Seri Azalina Othman Said berkata perbincangan itu bertujuan menangani pihak tertentu yang sengaja mencetuskan provokasi melampau mengenai isu berkenaan.Beliau berkata perbincangan itu akan melibatkan antaranya Majlis Peguam, badan profesional, agensi penguatkuasaan, Civil Society Organisasition (CSO) dan badan bukan kerajaan (NGO) yang akan berlangsung di Pusat Timbang Tara Antarabangsa Asia (AIAC), Kuala Lumpur."Dalam perbincangan ini kita akan mengkaji atau buat penilaian (pada) undang-undang sedia ada (antaranya Akta Komunikasi dan Multimedia 1998 serta Akta Hasutan 1948). Kita akan bincang sama ada ia dah mencukupi (berkaitan isu 3R) atau sebaliknya kerana ketika ini, kesalahan melibatkan isu 3R disiasat mengikut akta yang lebih menjurus kepada elemen kesalahan jenayah."Sebab banyak negara sekarang yang ada pelbagai kaum dan agama, (negara itu) guna pendekatan yang saya sebut tadi (akta khas) contohnya Indonesia dan Australia," katanya kepada pemberita selepas menjadi tetamu Townhall UMNO Bahagian Kota Raja “Apakah Peranan UMNO Dalam Kerajaan” di sini malam tadi.Katanya, di negara luar perkara itu ditangani tidak hanya dengan memfokuskan kepada aspek jenayah tetapi turut memberi penekanan mengenai kaunseling dan pendidikan. Sesi dialog awam itu turut disertai oleh Menteri Pelaburan, Perdagangan dan Industri (MITI) Tengku Datuk Seri Zafrul Tengku Abdul Aziz yang juga Ketua UMNO Bahagian Kota Raja serta Timbalan Menteri Kewangan Datuk Seri Ahmad Maslan. -BERNAMA

(Program Sesi Town Hall UMNO Bahagian Kota Raja di Royal Mustika Ballroom Klang / BERNAMA)


Kuota Ahli Dewan Negara boleh ditambah - Wan Junaidi

Beliau berkata di bawah Perkara 45 (1) (a), Perlembagaan Persekutuan jelas memperuntukkan dua wakil boleh dipilih dari negeri masing-masing untuk ke Dewan Negara, namun jumlah itu boleh ditambah.

“Bergantung kepada kerajaanlah… sekarang kita ada dua orang diundi menjadikan mereka yang dipilih seramai 26, manakala yang dilantik Yang di-Pertuan Agong seramai 44 orang.

“…jumlah ini boleh ditambah seorang lagi…macam House of Lords di England, United Kingdom pada satu-satu masa ada 1,800 orang (Senator).. tiada masalah kalau ditambah,” katanya kepada selepas Majlis Interaksi bersama Yang Dipertua Dewan Negara, Siri 1 2023, di Bangunan Parlimen, malam tadi.

Beliau berkata demikian mengulas mengenai cadangan beberapa pihak yang mahu kuota Ahli Dewan Negara yang dipilih daripada negeri ditambah, sebagai usaha memperkasakan fungsi Dewan Negara.

Hadir pada majlis itu Timbalan Perdana Menteri Datuk Seri Fadillah Yusof, Ketua Polis Negara Tan Sri Razarudin Husain serta timbalannya Datuk Seri Ayob Khan Mydin Pitchay.

Wan Junaidi dilantik sebagai Yang Dipertua Dewan Negara yang ke-19 pada 19 Jun lepas. -BERNAMA


KUALA LUMPUR, 17 Julai - Ringgit ditutup rendah berbanding dolar AS hari ini apabila mata wang Amerika Syarikat (AS) itu mengukuh susulan peningkatan sentimen pengguna yang mencetuskan kemungkinan akan berlaku lebih banyak lagi kenaikan kadar faedah AS. Prestasi lemah ringgit itu sejajar dengan kebanyakan mata wang Asia lain yang susut pada Isnin berikutan data pertumbuhan ekonomi China yang lebih rendah daripada jangkaan, kata seorang penganalisis.Pada 6 petang, unit tempatan berada pada 4.5340/5405 berbanding dolar AS daripada paras penutup 4.5255/5280 pada Jumaat minggu lepas.Ketua ahli ekonomi dan ketua kewangan sosial Bank Muamalat Malaysia Bhd Dr Mohd Afzanizam Abdul Rashid berkata ringgit lemah berbanding dolar AS hari ini selepas melonjak tinggi minggu lepas susulan pengumuman indeks harga pengguna AS yang sederhana. Faktor penyumbang lain adalah data pertumbuhan keluaran dalam negara kasar suku kedua China yang lebih rendah daripada jangkaan pada 6.3 peratus berbanding jangkaan pasaran pada 7.3 peratus, katanya.“Akibatnya, yuan China (CNY) susut sebanyak 0.03 peratus kepada 7.1370 berbanding dolar AS. Memandangkan yuan dan ringgit mempunyai perkaitan yang rapat, ringgit juga turut menyusut hari ini,” katanya kepada Bernama.

Pada penutup dagangan ringgit diniagakan rendah berbanding kumpulan mata wang utama lain. Unit tempatan turun berbanding euro kepada 5.0971/1044 daripada 5.0799/0827 pada Jumaat minggu lepas, susut berbanding pound Britain kepada 5.9359/9444 daripada 5.9338/9371 dan jatuh berbanding yen Jepun kepada 3.2815/2864 daripada 3.2659/2679.Ringgit juga diniagakan kebanyakannya rendah berbanding mata wang negara-negara Asean lain.Unit tempatan menyusut berbanding baht Thai kepada 13.0984/1225 daripada 13.0689/0814 pada Jumaat minggu lepas, turun berbanding dolar Singapura kepada 3.4315/4366 daripada 3.4263/4287 dan jatuh berbanding peso Filipina kepada 8.33/8.35 daripad 8.31/8.33.Bagaimanapun, ringgit meningkat berbanding rupiah Indonesia kepada 301.9/302.5 daripada 302.5/302.8 sebelumnya.- BERNAMA


Hampir 80 peratus veteran ATM ceburi bidang keusahawanan-Adly

KOTA BHARU, 17 Julai- Hampir 80 peratus daripada 200,000 veteran Angkatan Tentera Malaysia (ATM) menceburi bidang keusahawanan selepas bersara. Timbalan Menteri Pertahanan, Adly Zahari berkata, ia meliputi pelbagai bidang termasuk perkhidmatan, pertanian dan pelancongan."Tugas kita sekarang untuk memastikan bidang keusahawanan yang diceburi itu boleh berjaya. Jadi kita sediakan latihan kepada mereka, pada masa yang sama kita bagi bantuan untuk memastikan kerjaya itu dapat memberi kehidupan yang lebih baik kepada veteran," katanya.Beliau berkata demikian dalam sidang media selepas melawat bengkel pesara ATM, Nik Mohd Fahizol Nik Mohd Mustapha di Kampung Bechah Kura, Melor, Kota Bharu hari ini, sempena Program Peduli Veteran Peringkat Negeri Kelantan.

(Adly melawat bengkel pesara ATM, Nik Mohd Fahizol Nik Mohd Mustapha di Kampung Bechah Kura, Melor, KotaBharu hari ini, sempena Program Peduli Veteran Peringkat Negeri Kelantan)

Adly menyerahkan sebuah rumah kepada seorang veteran dan sumbangan RM10,000 untuk menambah baik sebuah kedai roti canai seorang veteran di Pasir Puteh.Tambah Adly, pihaknya akan terus memperkasa dan meningkatkan taraf sosio ekonomi para veteran.

"Selain itu kita juga terus mengadakan dialog dengan persatuan veteran di seluruh negara untuk mengenal pasti permasalahan yang dialami pesara dan cuba menyelesaikan isu berkaitan dengan sewajarnya demi kebajikan mereka," katanya.Dalam pada itu Adly memaklumkan lebih 100,000 bekas anggota yang tidak berdaftar dengan Jabatan Hal Ehwal Veteran (JHEV) di seluruh negara.Katanya ketika ini, jumlah yang mendaftar dengan JHEV adalah kira-kira 200,000 orang dengan 79,000 daripadanya anggota berpencen dan selebihnya tidak berpencen.


PRU DUN ke-15: Hampir 1,000 anggota, pegawai polis Melaka digerakkan

(Ketua Polis Melaka, Datuk Zainol Samah)

AYER KEROH, 17 Julai- Polis Melaka akan menggerakkan 30 peratus iaitu kira-kira 1,000 anggota dan pegawai untuk membantu kelancaran proses Pilihan Raya Umum Dewan Undangan Negeri Ke-15 (PRU DUN Ke-15) di negeri-negeri yang terlibat.Ketua Polis Melaka, Datuk Zainol Samah berkata, peratusan itu mewakili hampir 900 warganya terutama bertugas di negeri berhampiran atau sempadan Melaka sepanjang pilihan raya itu berlangsung. Beliau berkata, pihaknya juga akan memastikan penghantaran anggotanya tidak akan mengganggu keperluan di Melaka termasuk sebagai persediaan Tahun Melawat Melaka 2024 (TMM 2024).  "Jadi kita diminta untuk menyalurkan bantuan sebanyak 30 peratus daripada kekuatan polis di kontinjen Melaka yang ini kita akan salurkan ke negeri-negeri berhampiran Melaka seperti Negeri Sembilan," katanya. Beliau berkata demikian pada sidang akhbar selepas menyaksikan Majlis Serah Terima Tugas Jawatan Timbalan Ketua Polis Melaka baharu daripada pemangku Timbalan Ketua Polis (TKP) Melaka Asisten Komisioner Mohamed Mahat kepada Senior Asisten Komisioner Md Nazri Zawawi di IPK Melaka, Bukit Beruang.

(Datuk Zainol (tengah) menyaksikan Majlis Serah Terima Tugas Jawatan Timbalan Ketua Polis Melaka kepada Senior Asisten Komisioner Md Nazri Zawawi (kanan) di IPK Melaka, Bukit Beruang)

Dalam perkembangan lain, Datuk Zainol memaklumkan jenayah indeks di Melaka menurun sebanyak 7.5 peratus kepada 749 kes dalam tempoh 1 Januari hingga 15 Julai tahun ini berbanding 810 kes dalam tempoh sama tahun lalu.Daripada jumlah itu, katanya jenayah kekerasan merekodkan sebanyak 164 kes, kekal seperti tempoh sama tahun lalu.Sementara jenayah harta benda pula merekodkan penurunan sebanyak 61kes kepada 585 kes dalam tempoh sama tahun ini berbanding 646 kes dalam tempoh sama tahun lalu.  "Walaupun terdapat penurunan kes jenayah indeks di Melaka secara keseluruhan, berlaku peningkatan melibatkan jenayah bunuh iaitu enam kes kepada 10 kes pada tahun ini."Jenayah rogol juga meningkat kepada 35 kes pada tahun ini berbanding 30 kes pada tahun lepas selain peningkatan kes melibatkan samun berkawan tanpa senjata api kepada 45 kes tahun ini berbanding 24 kes pada tahun lepas," katanya.Beliau berkata, rondaan menerusi Unit Kereta Peronda (MPV) dan Unit Rondaan Bermotosikal (URB) akan dipertingkat terutama di kawasan yang menjadi tumpuan jenayah berkenaan sebagai langkah pencegahan dan meningkatkan rasa takut dalam kalangan orang awam untuk melakukan jenayah.


Tragedi terowong banjir: Angka korban di Korea meningkat 49 orang

(Angka korban meningkat kepada 49 orang/FOTO REUTERS)

SEOUL, 17 Julai - Empat lagi mayat ditemukan dari jalan bawah tanah yang dinaiki air di Korea Selatan.Ini menjadikan jumlah maut atau hilang dalam hujan lebat yang melanda Korea Selatan, meningkat kepada 49 orang.Laluan bawah tanah di Osong, Cheongju dinaiki air sejak Sabtu lalu apabila sungai berhampiran melimpah akibat benteng runtuh.Dua belas kematian, termasuk tiga mayat ditemui semalam ketika kesemua mangsa terkandas dalam terowong di Cheongju, 110km (68 batu) dari selatan Seoul.Kejadian itu melibatkan sebanyak 16 kenderaan, termasuk sebuah bas yang menyebabkan kesemua mangsa terperangkap di dalam kenderaan yang ditenggelami air di dalam sebuah terowong.Insiden itu mencetuskan pelbagai persoalan mengenai usaha Korea Selatan untuk mencegah dan memberi tindak balas terhadap kerosakan akibat banjir.Beberapa pemandu yang menggunakan laluan itu kerap menyalahkan kerajaan kerana gagal melarang pengguna untuk akses kelaluan bawah tanah meskipun amaran banjir telah dikeluarkan.Hampir 900 pegawai bomba, polis dan tentera terlibat dalam operasi menyelamat di bawah lorong itu.Pasukan keselamatan menggunakan dron, bot dan beberapa peralatan lain untuk mencari dan menyelamat mangsa yang terkandas. - REUTERS

(Pasukan petugas keselamatan dalam operasi mencari dan menyelamat/FOTO REUTERS)

ARTIKEL BERKAITAN:Penyelamat Korea Selatan bawa keluar lapan mayat dari terowongBanjr di Korea Selatan, 26 terkorban 10 hilangBanjir di Korea Selatan, angka korban meningkat kepada 22 mangsaHujan lebat: Tujuh maut, tiga hilang di Korea Selatan


“Perpaduan Teras Malaysia Madani” tema Sambutan Maal Hijrah tahun ini

KUALA LUMPUR, 17 Julai- Majlis sambutan Maal Hijrah Peringkat Kebangsaan 1445 H akan berlangsung Rabu ini di Pusat Dagangan Dunia Kuala Lumpur (WTCKL). Tema “Perpaduan Teras Malaysia Madani” yang dipilih menjadi manifestasi dari intipati ajaran Rasulullah SAW dan signifikan kepada umat Islam termasuk masyarakat bukan Islam di negara ini.Ketua Pengarah, Jabatan Kemajuan Islam Malaysia (JAKIM), Datuk Hakimah Mohd Yusoff, melalui satu kenyataan berkata, perpaduan merupakan tunjang kepada masyarakat Madani yang maju bukan hanya dari segi kebendaan tetapi juga fikrah dan kerohanian.

(Ketua Pengarah JAKIM, Datuk  Hakimah Mohd Yusoff)

Sambutan tahun baharu Islam ini akan dimulakan dengan majlis bacaan doa akhir dan awal tahun di Masjid Negara pada Selasa yang dipimpin Imam Besar Masjid Negara, Ehsan Mohd Hosni.Majlis sambutan juga diserikan dengan keberangkatan Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah.Al-Sultan Abdullah turut berkenan menyampaikan Titah Diraja dan anugerah Tokoh Maal Hijrah Peringkat Kebangsaan dan Antarabangsa pada majlis tersebut.Majlis juga akan dihadiri Perdana Menteri, Datuk Seri Anwar Ibrahim serta 6,000 tetamu terdiri daripada pimpinan kerajaan, duta asing, pegawai kanan kerajaan, ketua agensi serta kontinjen yang mengambil bahagian dan orang awam.Kedua-dua majlis sambutan ini akan disiarkan secara langsung di TV1 dan saluran radio RTM.


Projek naik taraf 436 klinik daif siap hujung tahun ini- Zaliha

BUKIT MERTAJAM, 17 Julai- Kementerian Kesihatan (KKM) yakin dapat menyiapkan semua projek naik taraf membabitkan 436 klinik daif di seluruh negara, penghujung tahun ini.  Menterinya, Dr Zaliha Mustafa berkata, projek naik taraf yang melibatkan jumlah peruntukan RM100 juta, telah bermula dan sudah ada beberapa projek yang telah disiapkan. "Sebanyak 436 yang klinik daif telah pihak kami kenal pasti di seluruh negara, peruntukan RM100 juta, ada projek dah mula, ada yang dah siap . "Kalau ada penjimatan daripada projek-projek yang telah dikenal pasti ini, pihak KKM akan menambah beberapa lagi klinik daif untuk dinaik taraf," katanya.

Ujarnya, pembangunan kemudahan dan infrastruktur kesihatan merupakan agenda yang perlu diberi perhatian kerana keperluan dan kehendak masyarakat terutamanya permintaan kepada akses kesihatan yang lebih baik sentiasa meningkat setiap masa.Dalam hal ini, katanya KKM komited melaksanakan amanah bagi menyediakan kemudahan dan infrastruktur fasiliti kesihatan di seluruh negara.

Dr Zaliha ditemui pemberita selepas merasmikan Klinik Kesihatan Bandar Perda, daerah Seberang Perai Tengah, Bukit Mertajam hari ini. Klinik Kesihatan Bandar Perda ini siap pada September 2021 dan beroperasi awal tahun lalu dengan purata kedatangan seramai 500 pesakit sehari.

Dr Zaliha merasmikan Klinik Kesihatan Bandar Perda, daerah Seberang Perai Tengah, Bukit Mertajam)

Antara perkhidmatan yang ditawarkan termasuk Pesakit Luar, Klinik Kesihatan Ibu dan Anak, Klinik Pakar Pergigian, Unit Kecemasan, Unit Radiologi dan Unit Rehabilitasi.Pada majlis sama, beliau juga telah meluluskan peruntukan tambahan RM150,000 untuk klinik ini bagi kerja-kerja naik taraf dan pembaikan serta pembelian perlatan perubatan dan bukan perubatan.


Perbanyakkan pusat jagaan warga emas bagi penuhi keperluan semasa- Nancy

(Datuk Seri Nancy mengadakan lawatan ke Pusat Jagaan Damai Permai, Kepala Batas)

KEPALA BATAS, 17 Julai- Kementerian Pembangunan Wanita, Keluarga dan Masyarakat (KPWKM) berharap lebih banyak pihak terutama syarikat swasta, untuk menubuhkan pusat jagaan warga emas di negara ini.Menterinya Datuk Seri Nancy Shukri berkata ia bagi memenuhi keperluan semasa, selain memberi pilihan kepada keluarga berkemampuan menghantar ibu bapa mereka di pusat tersebut.Katanya, langkah berkenaan dilihat bersesuaian, kerana pusat jagaan itu menawarkan perkhidmatan penjagaan berkualiti dan terbaik kepada golongan berkenaan.“Sebenarnya ada pusat jagaan warga emas ini bukan sahaja untuk golongan itu, malah untuk orang kelainan upaya (OKU) juga, mereka juga memerlukan penjagaan rapi sebab itu kita galakkan lebih banyak pusat jagaan swasta dibuka, untuk memberi pilihan kepada orang ramai.“Anak-anak yang bekerja dan berkemampuan, mereka mahu hantar ibu bapa atau ahli keluarga ke pusat jagaan ketika mereka bekerja, kerana yakin penjagaan rapi yang baik di situ dan sebenarnya ini lah care ekonomi yang bagus kita harap ia diperluaskan,” katanya.

(Menteri Pembangunan Wanita, Keluarga dan Masyarakat, Datuk Seri Nancy Shukri)

Terdahulu Nancy mengadakan lawatan ke Pusat Jagaan Damai Permai, Kepala Batas yang terdapat seramai 54 penghuni di pusat jagaan perkhidmatan berbayar milik persendirian itu.

Ketika ini terdapat sebanyak 393 pusat penjagaan warga emas di seluruh negara, yang berdaftar di bawah Akta Pusat Jagaan 1993.Namun jumlah itu ujarnya dianggap masih rendah, memandangkan ramai yang memerlukan dan mahu menggunakan perkhidmatan itu ketika ini.“Kalau pusat jagaan warga emas bawah kerajaan dan Jabatan Kebajikan Masyarakat (JKM) memang ada dah, ia sudah wujud lama di bawah kita, namun bagi anak-anak yang mempunyai kemampuan untuk mendapatkan perkhidmatan yang lebih baik, akan memilih untuk menghantar ibu bapa mereka ke institusi penjagaan swasta," katanya.


Sumbangan Asas Rahmah disalur hari ini

PUTRAJAYA, 17 Julai- Sumbangan Asas Rahmah (SARA) disalurkan kepada penerima dari lapan negeri terlebih dahulu, bermula hari ini. Ia melibatkan negeri Kedah, Pulau Pinang, Negeri Sembilan, Kelantan, Terengganu, Selangor, Wilayah Persekutuan Kuala Lumpur dan Putrajaya. Timbalan Menteri Kewangan I, Datuk Seri Ahmad Maslan berkata sumbangan berjumlah RM100 setiap bulan bagi tempoh enam bulan diberikan untuk meringankan kos sara hidup rakyat yang dikategorikan sebagai miskin tegar berdasarkan data e-kasih. "Antara bahan-bahan yang boleh dibeli beras, roti, telur, minyak masak, tepung, biskut, mee segera, minuman, makanan dalam tin, bahan perasa, itu sebagai contohlah," katanya.

(Timbalan Menteri Kewangan I, Datuk Seri Ahmad Maslan)

Beliau berkata demikian selepas melancarkan Program Handholding "Indirect Tax & Voluntary Disclosure, di sini hari ini.Penerima dari Perlis, Perak, Pahang, Melaka dan Johor bakal menerima Sumbangan Asas Rahmah pada 31 Julai.Manakala Sabah, Sarawak dan Wilayah Persekutuan Labuan akan menerima pada 7 Ogos. Kerajaan Perpaduan telah memperuntukkan hampir RM130 juta bawah inisiatif Payung Rahmah untuk membantu golongan kurang berkemampuan.

Belanjawan 2024 dibentang seminggu lebih awalSementara itu, Ahmad Maslan memberitahu Belanjawan 2024 dijadual dibentangkan pada 13 Oktober tahun ini. Belanjawan 2024 diawalkan seminggu walaupun pada kebiasaanya, akan dibentangkan pada hari Jumaat, minggu ketiga bulan Oktober, setiap tahun. "Dan kali ini, diawalkan seminggu sahaja lebih awal jadi tidak akan jejaskan apa-apa hanya seminggu lebih awal," katanya.Belanjawan 2024 berteraskan Memperkasa Ekonomi Madani. Terdahulu, Perdana Menteri, Datuk Seri Anwar Ibrahim memaklumkan dasar yang akan diumumkan nanti berteraskan kepada dua sasaran iaitu pertama menjadikan Malaysia Peneraju Ekonomi Asia dan kedua, memastikan Kehidupan Rakyat yang Berkualiti.


Bekas penyampai radio Ismahalil bebas tuduhan edar dadah

KUALA LUMPUR, 17 Julai - Bekas penyampai radio Ismahalil Hamzah menangis dan melakukan sujud syukur selepas Mahkamah Tinggi di sini hari ini melepas dan membebaskannya daripada pertuduhan mengedar dadah jenis kanabis, dua tahun lepas.Hakim Datuk Muhammad Jamil Hussin memutuskan demikian selepas mendapati pihak pembelaan berjaya membuktikan kes melampaui keraguan munasabah terhadap Ismahalil, 50, di akhir kes pembelaan.“Pihak pendakwaan gagal membuktikan tertuduh (Ismahalil) mempunyai kawalan dan milikan terhadap dadah dalam sebuah beg yang berada dalam sebuah bilik di rumah sewanya.“Pihak pendakwaan juga gagal membuktikan kesnya melampaui keraguan munasabah bahawa tertuduh mengedar dadah tersebut. Oleh itu, tertuduh dilepas dan dibebaskan daripada pertuduhan tersebut,” kata hakim itu.Ismahalil didakwa mengedar dadah jenis kanabis seberat 374.6 gram di sebuah rumah di Jalan Semarak, Wangsa Maju di sini, pada 5.35 petang, 27 Ogos 2021.Dia dituduh mengikut Seksyen 39B(1)(A) Akta Dadah Berbahaya 1952 dan boleh dihukum di bawah Seksyen 39B(2) akta sama yang memperuntukkan hukuman mati, jika sabit kesalahan.Dalam penghakimannya, Muhammad Jamil berkata saksi pendakwaan keempat (pegawai penyiasat) tidak menyiasat siapa yang mempunyai akses kepada sebuah bilik dalam rumah sewa tersebut selain tidak mengetahui bilik berkenaan adalah bilik penyampai radio yang bertugas di konti.“Saya menerima keterangan tertuduh bahawa bilik tersebut boleh diakses oleh penyampai radio lain, kru, pengurusan kedai dan para tetamu Bapakku FM (yang beroperasi dalam rumah berkenaan). Keterangan tertuduh itu disokong oleh keterangan empat saksi pembelaan.“Bukan tertuduh sahaja yang mempunyai akses ke atas bilik tersebut sebaliknya individu lain juga mempunyai akses ke atas bilik itu. Sehubungan itu, bukan tertuduh sahaja yang mempunyai jagaan dan kawalan ke atas dadah yang dijumpai dalam bilik itu, individu lain juga mempunyai jagaan dan kawalan ke atas dadah di dalam bilik tersebut,” katanya.

(Bekas penyampai radio, Ismahalil Hamzah (tengah) bersama isteri dan anaknya selepas beliau dilepaskan dan dibebaskan oleh Mahkamah Tinggi/FOTO BERNAMA)

Menurut Muhammad Jamil, saksi pendakwaan kelima (pegawai polis) turut mengesahkan tiada apa-apa barang peribadi tertuduh dalam beg berisi dadah itu dan tiada keterangan menunjukkan beg tersebut mempunyai kaitan dengan tertuduh.“Pembelaan tertuduh dan keterangan empat saksi pembelaan telah menimbulkan keraguan munasabah berhubung jagaan dan kawalan tertuduh ke atas dadah tersebut,” katanya.Ismahalil turut melaungkan ‘Allahuakbar’ manakala ahli keluarganya yang berada di galeri awam dilihat menangis selepas mahkamah memberikan keputusan.Prosiding hari ini dikendalikan Timbalan Pendakwa Raya Noor Dayana Mohamad manakala Ismahalil diwakili peguam Datuk Ahmad Zaharil Muhaiyar dan Adi Zulkarnain Zulkafli.Sementara itu, Ismahalil ketika ditemui pemberita berkata pembebasannya adalah kerana kebenaran, kasih sayang Allah dan doa keluarga serta sahabat-sahabatnya. “Hampir dua tahun saya di penjara, hari ini saya dapat rasa kebebasan dan mahu jumpa mak, isteri serta anak saya. Banyak sangat saya belajar sepanjang tempoh tersebut.“Saya akan kembali dengan nafas baharu sebagai penyampai radio di Bapakku FM dan Alhamdulillah saya boleh jadi wali kepada anak saya yang akan berkahwin pada Oktober ini,” katanya. - BERNAMA


Johor rekod 472,947 pemohon SPA, antara tertinggi dalam negara

JOHOR BAHRU, 17 Julai- Johor merekodkan antara jumlah pemohon temu duga Suruhanjaya Perkhidmatan Awam (SPA) tertinggi dalam negara, dengan 472,947 permohonan sepanjang 2020 hingga kini.  Pengerusi SPA, Tan Sri Zainal Rahim Seman berkata daripada jumlah itu, 32,478 calon dijemput menghadiri temuduga.Manakala 4,374 calon dilantik secara tetap dalam perkhidmatan awam, 2,639 pula secara kontrak. Bagi meningkatkan mutu keselesaan semasa proses temu duga, SPA melancarkan Pusat Temu Duga SPA baharu, di Pusat Transformasi Bandar (UTC) Johor, Johor Bahru. Fasiliti dilengkapi bilik temu duga kalis bunyi, selain aplikasi temu duga secara maya, memastikan sistem pengambilan SPA lebih efisien dan efektif seiring kemajuan teknologi.  "Anak-anak negeri Johor, di sinilah tempat temu duga mereka, tidak payah nak berkunjung ke Putrajaya ataupun jika tidak boleh datang pusat temu duga, maklum kepada kita, kita boleh temu duga secara online (dalam talian)."Malah mereka boleh cetak surat lantikan menerusi komputer...jika jawapan lulus, boleh cetak sendiri. Dalam 14 hari perlu beri 'respond', kemudian kita beri peluang seminggu lagi jika tiada balasan," katanya selepas merasmikan Pusat Temu Duga SPA, di sini hari ini.

(Pengerusi SPA, Tan Sri Zainal Rahim Seman)

Diangarkan 14,000 hingga 15,000 jawatan tetap diberikan SPA sepanjang tahun ini, manakala 25,000 hingga 30,000 penjawat awam bersara dalam tempoh setahun.  Lantikan akan dijalankan mengikut keperluan dan kekosongan jawatan di kementerian terlibat.  Zainal turut memaklumkan, lebih banyak pusat temuduga SPA akan dipindahkan ke UTC atas faktor kos efektif, selain kemudahan pengangkutan tersedia.


Tragedi MH17: Malaysia terus cari keadilan buat mangsa

KUALA LUMPUR, 17 Julai- Malaysia komited untuk terus mencari keadilan buat mangsa tragedi pesawat MH17.Biarpun mahkamah telah membuat keputusan namun, usaha tetap diteruskan bagi memastikan nasib mangsa dan waris terbela.Kementerian Pengangkutan menerusi kenyataan berkata, "sempena ulang tahun tragedi MH17 keadilan untuk semua pihak terlibat kekal jadi keutamaan."Keputusan Mahkamah Belanda November tahun lalu yang menjatuhkan hukuman penjara seumur hidup ke atas tiga warga Rusia dan Ukraine dianggap sebagai perkembangan besar.Bagaimanapun usaha mencari keadilan buat semua tidak terhenti di situ.Malaysia berharap, "lebih banyak perkara dapat dibuktikan menerusi sesi pendengaran berkaitan penyelesaian pertikaian pihak terlibat yang akan diteruskan Pertubuhan Penerbangan Awam Antarabangsa."MH17 yang dalam perjalanan dari Amsterdam ke Kuala Lumpur ditembak jatuh pada 17 Julai 2014 ketika melewati kawasan dilanda konflik di timur Ukraine dan mengorbankan semua 298 penumpang dan anak kapal terkorban.


Boy Iman, pengurus syarikat akan kemuka representasi gugur pertuduhan

KUALA LUMPUR, 17 Julai - Pelakon dan penerbit Boy Iman serta seorang pengurus syarikat yang didakwa atas pertuduhan menipu seorang wanita berhubung urusan penjualan tapak festival Hooray X Fest Raya, akan mengemukakan representasi bagi menggugurkan pertuduhan itu.Peguam Johan Ariff Salim Khan yang mewakili Boy Iman atau nama sebenarnya Noruliman A Rahman, 43, dan Nor Azmi Jantan, 49, memaklumkan kepada mahkamah bahawa pihaknya akan memfailkan representasi tersebut kepada pihak pendakwaan dalam masa terdekat."Pihak kami baharu sahaja dilantik dan akan memasukkan representasi untuk kedua-dua anak guam kami. Oleh itu, mohon satu tarikh sebutan ditetapkan oleh mahkamah," katanya ketika sebutan kes di hadapan Majistret Noorelynna Hanim Abd Halim, yang turut dihadiri Timbalan Pendakwa Raya Noraisyah Mohamed Zanyuin.Sementara itu, peguam Muhamad Izhar Azmi mewakili Norazah Sahud dan Norzana Rapie @ Rafie, masing-masing berusia 51 tahun, yang turut berdepan pertuduhan sama, berkata pihaknya mengemukakan representasi kepada pendakwaan pada 13 Julai lepas berkaitan pertuduhan itu.

Mahkamah kemudian menetapkan 28 Ogos ini untuk sebutan semula kes.Pada 25 April lepas, Boy Iman dan tiga individu terbabit mengaku tidak bersalah atas pertuduhan menipu Siti Wardina Basir dengan memperdayakannya dalam urusan penjualan ‘booth’ atau penyewaan tapak Hooray X Fest Raya di Pusat Dagangan Dunia (WTC) di sini, sehingga menyerahkan RM1,500 di WTC pada 2.34 pagi, 19 April lepas.Mereka didakwa mengikut Seksyen 420 Kanun Keseksaan dibaca bersama Seksyen 34 kanun sama yang memperuntukkan hukuman penjara maksimum 10 tahun dan sebat serta boleh dikenakan denda, jika sabit kesalahan. - BERNAMA


JAKOA rangka inisiatif tangani kemiskinan Orang Asli

GUA MUSANG, 17 Julai- Jabatan Kemajuan Orang Asli (Jakoa) melaksana pelbagai insentif dan program penyusunan ekonomi secara berkesan bagi membantu masyarakat orang asli keluar daripada garis kemiskinan.Ketua Pengarahnya, Sapiah Mohd. Nor berkata isu kemiskinan masih membelenggu 80 hingga 90 peratus masyarakat Orang Asli."Bagi membangunkan ekonomi masyarakat Orang Asli yang berada di pedalaman, 80 peratus berada dalam pelbagai program."Bukan sahaja Program INFRA, pembangunan jalan dan rumah.Kita juga melibatkan sektor ekonomi seperti bantuan pertanian, keusahawanan dan latihan berdasarkan dasar dan polisi baharu KKDW", katanya kepada pemberita selepas Majlis Perasmian Penutup Karnival Sukan Orang Asli Negeri Kelantan dan Terengganu di sini.

Sementara itu, Sapiah memaklumkan terdapat kira-kira 213,000 orang asli dan 835 kampung di seluruh negara berdaftar dengan JAKOA.

(Ketua Pengarah JAKOA, Sapiah Mohd Nor)


KPT cadang wujud Universiti TVET di Sabah dan Sarawak

KOTA BELUD, 17 Julai - Kementerian Pengajian Tinggi (KPT) sedang mempertimbang pewujudan Universiti Pendidikan dan Latihan Teknikal dan Vokasional (TVET) termasuk di Sabah dan Sarawak.Timbalan Menterinya, Dato' Mohammad Yusof Apdal berkata, perancangan itu antara usaha memperkasa TVET dengan menyedia lebih banyak institusi untuk pelajar melanjutkan pengajian bidang berkenaan.Dato' Yusof memaklumkan, TVET merupakan antara pilihan terbaik yang mampu memberi jaminan pekerjaan selepas tamat pengajian.Beliau berkata demikian selepas menyerahkan Surat Tawaran Universiti Malaysia Sabah kepada salah seorang pelajar di Kampung Tambulion, Kota Belud.Dalam pada itu, Dato' Yusof memberi jaminan akan memastikan pelajar cemerlang yang kurang berkemampuan mendapat bantuan sewajarnya untuk melanjutkan pengajian ke Institusi Pengajian Tinggi Awam."Kita akan jejaki dan bantu.Inilah sasaran kita kepada ibu bapa yang mempunyai anak cemerlang untuk sentiasa membantu."Apa yang berlaku mungkin kerana ibu bapa kurang maklumat", katanya.

(Timbalan Menteri Pengajian tinggi, Da'to Mohammad Yusof Afdal / FOTO FB UMS.official)


PRU DUN: Kekuatan akar umbi PH-BN mampu cipta kemenangan

SEBERANG JAYA, 17 Julai - Perdana Menteri, Datuk Seri Anwar Ibrahim menjangkakan kekuatan akar umbi Pakatan Harapan (PH) dan Barisan Nasional (BN) mampu mencipta kemenangan buat Kerajaan Perpaduan pada Pilihan Raya Umum Dewan Undangan Negeri ke-15 (PRU DUN ke-15), 12 Ogos depan.Tambahnya, kedudukan kerajaan kukuh sekiranya kedua-dua jentera parti dapat dimanfaatkan sepenuhnya." Insya-Allah, kali pertama dalam sejarah PH memerintah dan Bn sebagai pembangkang yang kuat di Pulau Pinang bergabung."Ramai kata sukar untuk bergabung. Tapi bila sebut prinsip mahu selamatkan negara, jaga tatakelola baharu dengan menghentikan amalan yang lama", katanya ketika berucap pada Jelajah Perpaduan Madani dan Pelancaran Jentera Perpaduan Pulau Pinang di Tapak Ekspo Seberang Jaya di sini, malam tadi.Program itu dihadiri hampir keseluruhan pemimpin PH dan BN termasuk Pengerusi BN yang juga Timbalan Perdana Menteri, Datuk Seri Dr. Ahmad Zahid Hamidi dan Setiausaha Agung DAP, Anthony Loke.

(Perdana Menteri, Datuk seri Anwar Ibrahim/FOTO BERNAMA)


Seorang maut, empat cedera kemalangan di Cameron Highlands

CAMERON HIGHLANDS, 17 Julai- Seorang maut dan empat lagi cedera termasuk dua kanak-kanak dalam satu kemalangan melibatkan tiga buah kenderaan di Jalan Besar Ringlet, Cameron Highlands, petang semalam.  Dalam kejadian pada pukul 6.47 petang itu, mangsa yang maut adalah penumpang sebuah kereta jenis Proton Waja.  Penolong Pengarah (Operasi) Jabatan Bomba dan Penyelamat Malaysia (JBPM) Pahang, Ismail Abdul Ghani memaklumkan, sejurus tiba di tempat kejadian Komander Operasi dari Balai Bomba Penyelamat (BBP) Ringlet, Mohd Nazri Shafie mengesahkan berlaku kemalangan jalan raya melibatkan sebuah kereta jenis Proton Persona, Proton Waja dan sebuah motosikal.  Seramai lima anggota bomba dari BBP Ringlet mengeluarkan mangsa yang cedera dan diserahkan kepada petugas Kementerian Kesihatan Malaysia (KKM) untuk dihantar ke hospital dengan ambulans.  Dalam laporan kejadian itu, seramai empat orang lelaki, seorang wanita serta masing-masing seorang kanak-kanak lelaki dan perempuan turut cedera.  Mangsa yang maut kemudiannya diserahkan kepada polis untuk tindakan selanjutnya.


Pengusaha bengkel kini perlu pamer senarai nama mekanik

KUALA LUMPUR, 16 Julai- Pengusaha bengkel kini perlu mempamerkan senarai nama mekanik dan kelayakan sijil kemahiran di kawasan yang mudah dilihat oleh pengguna bagi membolehkan pengguna mempunyai maklumat dalam memilih bengkel yang mempunyai mekanik berkelayakan.Menteri Perdagangan Dalam Negeri dan Kos Sara Hidup Datuk Seri Salahuddin Ayub berkata syarat itu adalah antara beberapa penambahbaikan yang terkandung dalam Peraturan-Peraturan Perlindungan Pengguna (Pendedahan Maklumat Bengkel) (Pindaan) 2022 yang telah berkuat kuasa di seluruh negara pada 1 Julai lepas.Beliau berkata langkah mempamer senarai nama mekanik dan sijil kemahiran itu juga akan menggalakkan pengusaha bengkel mempersijilkan mekanik yang sedang bertugas atau menggajikan mekanik yang mempunyai sijil kemahiran.“Selain itu, kriteria lain ialah pengusaha perlu menyatakan dengan jelas mengenai kategori alat ganti yang digunakan sama ada baharu, terpakai atau yang telah dibaik pulih untuk diguna semula. Ini bagi memastikan pengguna mengetahui jenis kategori alat ganti yang digunakan untuk pembaikan atau pengubahsuaian kenderaan mereka,” kata beliau dalam kenyataan malam ini.

(Menteri Perdagangan Dalam Negeri dan Kos Sara Hidup Datuk Seri Salahuddin Ayub/BERNAMA)

Salahuddin berkata pindaan peraturan juga mengkehendaki pengusaha menyatakan dengan jelas mengenai kategori alat ganti yang digunakan sama ada baharu, terpakai atau yang telah dibaik pulih untuk diguna semula.Menurut Salahuddin pindaan peraturan berkenaan telah diwartakan pada 22 Jun 2022 selepas beberapa siri libat urus dengan pihak industri dan sepatutnya berkuat kuasa pada 1 Julai tahun sama. Bagaimanapun penguatkuasaannya ditangguhkan selama setahun bagi membolehkan pihak industri membuat persiapan sebelum penguatkuasaan ke atas peraturan itu dibuat sepenuhnya bermula pada 1 Julai 2023.“Tempoh penangguhan bagi penguatkuasaan Peraturan-Peraturan Perlindungan Pengguna (Pendedahan Maklumat Bengkel) (Pindaan) 2022 telah tamat pada 30 Jun 2023 dan peraturan ini telah berkuat kuasa sepenuhnya oleh Bahagian Penguatkuasa KPDN di seluruh negara pada 1 Julai 2023.“Sekiranya berlaku pelanggaran atas ketidakpatuhan kepada peraturan ini boleh dikenakan tindakan seperti yang diperuntukkan di bawah Akta Perlindungan Pengguna 1999 (Akta 599),” katanya.- BERNAMA


Kuliah UAI ditangguhkan, susunan semula jadual

KUALA LUMPUR, 16 Julai- Penangguhan program Kuliah Maghrib Perdana penceramah terkenal, Ustaz Azhar Idrus (UAI) di Masjid Saidina Othman Ibnu Affan, Bandar Tun Razak kerana penyusunan semula jadual pengkuliahan melibatkan penceramah dan tenaga pengajar, mengambil kira beberapa acara utama. Menerusi kenyataan Jabatan Agama Islam Wilayah Persekutuan (JAWI) memaklumkan pihak masjid telah membuat pemakluman penangguhan undangan kepada pihak penceramah lebih awal. Justeru, isu pembatalan tidak berbangkit sama sekali. "Kami berpandangan agar sebarang isu yang timbul dapat ditangani secara harmoni berlandaskan semangat persaudaraan antara semua pihak.JAWI komited untuk memastikan institusi masjid dan surau terus berperanan sebagai pengkalan ibadah, pusat ilmu, dan penyatuan masyarakat berdasarkan Akta Pentadbiran Undang-Undang Islam (Wilayah-Wilayah Persekutuan) 1993 (Akta 505)", ” menurut kenyataan itu. Khamis lalu, Ustaz Azhar Idrus memuat naik hantaran permohonan maaf menerusi facebooknya susulan kuliah Maghrib Perdana hari ini dibatalkan.


Jualan Rahmah Bergerak menerusi 'kedai cari rakyat' diadakan lebih kerap - Fuziah

MELAKA, 16 Julai - Kementerian Perdagangan Dalam Negeri dan Kos Sara Hidup (KPDN) akan melaksanakan Jualan Rahmah Bergerak menerusi konsep 'Kedai Cari Rakyat' di seluruh negara secara lebih kerap bagi mempermudah rakyat mendapatkan barangan keperluan pada harga lebih murah.Timbalan Menterinya, Fuziah Salleh berkata setakat ini Jualan Rahmah Bergerak dilaksanakan di 78 lokasi di seluruh negara sejak dilancarkan di Pulau Pinang pada 17 hingga 30 Jun lepas, manakala Melaka membabitkan lima lokasi sejak 22 Jun lepas."Sebelum ini pelaksanaan Jualan Rahmah tertumpu di premis peruncitan seperti pasar raya dan kedai runcit tetapi menerusi Jualan Rahmah Bergerak yang menggunakan konsep 'Kedai Cari Rakyat', inisiatif ini akan mencari rakyat dan lokasi yang sesuai."Pada Mac lepas, Parlimen meluluskan RM100 juta bagi pelaksanaan Jualan Rahmah di seluruh negara dan pada awalnya kita (KPDN) banyak melaksanakannya di dalam premis dan luar premis, namun akan datang kita sasarkan untuk laksanakan sekurang-kurangnya dua kali sebulan di setiap Dewan Undangan Negeri di setiap negeri," katanya.

Beliau berkata kepada pemberita selepas mengadakan Lawatan Turun Padang dan merasmikan Jualan Rahmah Bergerak di Pasar Malam Pantai Puteri yang turut dihadiri Exco Pembangunan Usahawan, Koperasi dan Hal Ehwal Pengguna negeri Allex Seah Shoo Chin dan Pengarah KPDN Melaka Norena Jaafar.Fuziah berkata, menerusi konsep 'Kedai Cari Rakyat' berkenaan, pelaksanaan Jualan Rahmah dilihat mendapat sambutan lebih baik dan meluas kerana medium jualan murah berkenaan bergerak ke kawasan strategik dan lebih banyak golongan sasar dapat menikmati faedah berkenaan.Beliau berkata Jualan Rahmah Bergerak menawarkan harga 30 peratus lebih rendah daripada pasaran melibatkan lebih 15 barangan keperluan atau barangan dapur.Katanya menerusi inisiatif konsep 'Kedai Cari Rakyat', kos penganjuran Jualan Rahmah dapat diminimumkan dan lebih banyak subsidi dapat disalurkan kepada rakyat sekali gus meringankan beban kos sara hidup ditanggung mereka.Dalam pada itu, beliau berkata Jualan Rahmah termasuk Jualan Rahmah Bergerak yang dilaksanakan di Melaka sejak Jun lepas merekodkan hasil jualan lebih RM1.2 juta dan memanfaatkan lebih 100,000 pengunjung."Daripada jumlah itu, sebanyak RM195,569.40 direkodkan hasil jualan Jualan Rahmah Bergerak menerusi konsep 'Kedai Cari Rakyat' dengan jumlah pengunjung kira-kira 6,500 orang," katanya.-BERNAMA


Pelajar TVET antara 'paling hangat di pasaran' - Fadhlina

SUNGAI PETANI, 16 Julai- Sebanyak 91.7% pelajar lepasan Pendidikan Teknikal dan Latihan Vokasional (TVET) mendapat sambutan mengalakkan serta permintaan tinggi dengan kebolehpasaran mereka bagi keperluan industri. Menteri Pendidikan, Fadhlina Sidek menyatakan keyakinan pelajar dari Kolej Vokasional (KV) akan mampu memperoleh pekerjaan dalam tempoh enam bulan selepas graduasi. "Maknanya, mereka ini antara yang paling hangat di pasaran. Jadi saya lihat kita ada prospek yang bagus. Kita juga ada tambahan pada insiatif-inisiatif ini. Insya-Allah kita akan terus pertingkatkan lagi kebolehdayaupayaan mereka," katanya.Fadhlina ditemui pemberita pada sidang media selepas hadir Majlis Penutupan Simposium Kecemerlangan Pendidikan Islam pada Mini Karnival Pendidikan Madani di Kolej Vokasional II di sini.


PM jamin tingkatkan kemasukan pelajar India ke program TVET

(Perdana Menteri Datuk Seri Anwar Ibrahim/BERNAMA)

BUTTERWORTH, 16 Julai- Kerajaan memberi jaminan akan meningkatkan kemasukan pelajar etnik India ke program Pendidikan dan Latihan Teknikal dan Vokasional (TVET) dalam usaha mengurangkan tekanan kemiskinan dalam kalangan kaum itu.Perdana Menteri Datuk Seri Anwar Ibrahim berkata hal ini dimaklumkan kepada beliau oleh Timbalan Perdana Menteri Datuk Seri Dr Ahmad Zahid Hamidi selaku Pengerusi Jawatankuasa Majlis TVET Negara yang sedang mengusahakan perkara itu.“Saya diberitahu Ahmad Zahid, ada rayuan agar pelajar India diberikan peluang kepada akses ke TVET. Saya belum dapat jumlah pelajar etnik India ke TVET tetapi usaha sedang dilakukan,” katanya ketika berucap pada Program Ramah Mesra Bersama Masyarakat India Negeri Pulau Pinang di Arena Seberang Perai hari ini.Turut hadir Ketua Menteri Pulau Pinang Chow Kon Yeow dan Timbalan Ketua Menteri Pulau Pinang II Dr P.Ramasamy.Anwar berkata langkah itu merupakan antara usaha kerajaan bagi mengurangkan tekanan hidup rakyat sekali gus menoktahkan kemiskinan tegar untuk semua termasuk kaum India di negara ini.Mengulas rungutan pelajar India dan Cina yang tidak mendapat tempat di Kolej Matrikulasi meskipun meraih keputusan cemerlang, Anwar berkata Kementerian Pendidikan di bawah menteri berkenaan iaitu Fadhlina Sidek sedang menyelesaikan isu tersebut.

(Perdana Menteri bergambar bersama masyarakat India dalam Program Ramah Mesra bersama Masyarakat India Pulau Pinang di Seberang Perai/BERNAMA)

“Negara ini kita ada meritokrasi dan satu lagi ialah pendemokrasian untuk mengakses pendidikan. Kita kena seiring kedua-duanya.“Saya beritahu Fadhlina, tidak usah buat kenyataan, tidak usah bising-bising, hanya dapatkan laporan penuh dalam masa satu dua minggu dan selesaikan isu ini,” katanya.Perdana Menteri, yang mempunyai jadual padat di Pulau Mutiara hari ini, berkata kerajaan pimpinan beliau tetap dengan pendirian untuk menghormati setiap hak warganegara di Malaysia walaupun terdapat asakan kasar daripada pembangkang yang mendakwa kononnya Anwar berusaha mempertahan hanya hak kaum lain, bukan orang Melayu.“Ini adalah prinsip yang sangat asas. Di luar sana, terdapat propaganda untuk menimbulkan ketakutan dalam kalangan orang Melayu bahawa mereka sedang terancam kerana Anwar sebagai Perdana Menteri kini berkompromi dengan bukan Melayu dan menyerahkan hak serta kuasa orang Melayu.“Kita perlu berusaha bersungguh-sungguh bagi memastikan bahawa amalan rasisme, propaganda perkauman dan ketaksuban agama tiada tempat di negara ini,” katanya.Justeru, Anwar menyeru semua kaum agar terus berganding bahu membantu kerajaan MADANI untuk mengatur kembali ekonomi, meningkatkan mutu pendidikan, membawa pelaburan dan menyelamatkan rakyat negara ini.Perdana Menteri turut menzahirkan penghargaan kepada kaum India kerana memberikan sokongan padu kepadanya ketika berada dalam keadaan susah, ‘terbuang’ daripada arena politik tanah air 20 tahun lepas sehinggalah beliau kembali mengambil alih tampuk kepimpinan negara.“Dan sekarang saya dalam keadaan untuk membawa perubahan dalam dasar. Percayalah, saya akan melakukan yang terbaik untuk membetulkannya (dasar),” kata beliau.- BERNAMA


KKDW berhasrat naikkan gaji minimum lepasan TVET

KEPALA BATAS, 16 Julai- Kementerian Kemajuan Desa dan Wilayah (KKDW) berhasrat untuk menaikkan gaji minimum lepasan Pendidikan Teknikal Dan Latihan Vokasional (TVET) daripada RM1,500 kepada RM2,000.Timbalan Perdana Menteri, Datuk Seri Dr Ahmad Zahid Hamidi berkata TVET bukan sahaja mengajar subjek konvensional, malah perlu memastikan tenaga kerja yang kompeten seiring dengan revolusi industri 4.0 (IR 4.0).

(Timbalan Perdana Menteri, Datuk Seri Dr Ahmad Zahid Hamidi)

"Perdana Menteri buat dasar baharu, kelulusan keluaran TVET mesti diberikan gaji minimum RM2,000, barulah bermakna kita menghantar anak kita ke kursus TVET.

"Satu dasar baharu oleh Kementerian Pendidikan (KPM) dengan kerjasama Kementerian Pendidikan Tinggi (KPT) serta 10 lagi kementerian untuk kita rombak. Negara kita akan lebih maju, insya-Allah", katanya.Tambah beliau, lebih 92.5 peratus lepasan TVET berjaya mendapatkan pekerjaan. Ini sekali gus, menangkis persepsi TVET sebagai peluang pendidikan kedua.Beliau berkata demikian selepas sesi bual bicara komuniti TVET di Ekspo TVET@KKDW 2023 bersama Perdana Menteri Datuk Seri Anwar Ibrahim di Kepala Batas.


Bot ada lesen tetapi diusahakan nelayan warga asing

KUALA KURAU, 16 Julai- Tiga nelayan warga asing ditahan ketika melakukan aktiviti perikanan di atas bot nelayan tempatan di perairan Perak pada kedudukan 16.6 batu nautila barat Pulau Terong, semalam.Pengarah Zon Maritim Kuala Kurai Agensi Penguatkuasaan Maritim Malaysia, Komander Maritim Mohd Najhan Azman Hamid berkata, ketiga-tiga warga Myanmar berusia 30 hingga 36 tahun itu ditahan kira-kira pukul 12.15 tengah hari. Hasil pemeriksaan mendapati dua daripadanya tidak memiliki dokumen pengenalan diri yang sah, manakala bot digunakan memiliki lesen tetapi tidak diusahakan oleh pemilik.  Selain itu, tekong gagal mengemukakan dokumen kebenaran menggajikan kru warga asing oleh Ketua Pengarah Perikanan Malaysia. Kesemua nelayan ditahan bersama bot dan peralatan menangkap ikan dirampas sebelum dibawa ke jeti Zon Maritim Kuala Kurau untuk tindakan selanjutnya. Kes disiasat di bawah Seksyen 8 (b) Akta Perikanan 1985 kerana melanggar syarat sah lesen.


Perak sasar kemasukan 8 juta pelancong domestik, 350,000 pelancong antarabangsa

(Majlis Pra Pelancaran Tahun Melawat Perak 2024 (TMP2024) olehMenteri Besar Perak, Datuk Seri Saarani Mohamad)

KUALA LUMPUR, 16 Julai- Kerajaan Perak menyasarkan kemasukan 8 juta pelancong domestik dan 350,000 pelancong antarabangsa ke negeri itu.

Sehubungan itu, Majlis Pra Pelancaran Tahun Melawat Perak 2024 (TMP2024) telah dirasmikan Menteri Besar Perak, Datuk Seri Saarani Mohamad di ibu kota hari ini.Sebagai kesinambungan kepada Majlis Pra Pelancaran TMP2024 itu, Tourism Perak turut menganjurkan Perak Travel Fair 2.0 yang berlangsung sejak 14 Julai hingga 16 Julai bertempat di Nu Sentral, Kuala Lumpur.

(Menteri Besar Perak Datuk Seri Saarani Mohamad)

Menurut Menteri Besar Perak, Datuk Seri Saarani Mohamad, program itu disertai oleh seramai 22 orang pengusaha produk pelancongan, enam pengusaha makanan dan empat pengusaha produk kraftangan yang mengetengahkan keunikan produk pelancongan negeri Perak."Di majlis ini juga, Tourism Perak bekerjasama dengan Malaysia Travel Agents Association (MATTA) cawangan Perak membawakan seramai 32 agen pelancongan dan pengembaraan daripada Thai Travel Agents Association (TTAA) menerusi Program Fam Trip to Perak selama 5 hari 4 malam bermula dari 16 hingga 21 Julai 2023", katanya selepas merasmikan Majlis Pra Pelancaran TMP2024 di ibu negara. Dengan objektif untuk berikan pendedahan dan maklumat terkini tentang produk dan destinasi menarik di Perak yang berpotensi dijadikan pakej khas sesuai dengan pasaran pelancong Thailand.Jelasnya lagi, selain itu satu sesi menandatangani Memorandum Persefahaman (MoU) di antara MATTA dan TTAA turut diadakan untuk mengukuhkan jalinan kerjasama bagi menarik lebih ramai pelancong Thailand ke Malaysia khususnya ke negeri Perak.Sebarang maklumat lanjut mengenai pelaksanaan program sempena Tahun Melawat Perak 2024, layari kesemua laman sosial media atau laman sesawang Tourism Perak.


PM tidak pernah guna kuasa khianati Melayu

(Perdana Menteri Datuk Seri Anwar Ibrahim menyampaikan bantuan kepada Sekolah Agama Rakyat Pulau Pinang)

KEPALA BATAS, 16 Julai- Perdana Menteri Datuk Seri Anwar Ibrahim menegaskan beliau tidak pernah menggunakan kuasanya sebagai ketua kerajaan untuk mengkhianati Melayu. Malah, selama lapan bulan kepimpinannya juga, beliau tidak pernah menzalimi bangsa dan mengkhianati amanah Melayu. Beliau berkata kerjasama yang terjalin bersama parti lain termasuk parti bukan Islam sebenarnya bukanlah satu pengkhianatan, sebaliknya ia merupakan geopolitik negara.  "Selama lapan bulan saya tanya di Parlimen, apa saya buat yang khianati Melayu dan Islam? Adakah sebab saya sokong Ketua Menteri Pulau Pinang? Saya tak khianat, tapi saya terima kenyataan politik dan realiti. Saya mahu negara ini aman."Semua negeri lain, orang Melayu Islam memegang semua jawatan-jawatan utama kewangan, Ketua Hakim Negara, Peguam Negara, Gabenor Bank Negara semua orang melayu Islam pegang, selamatkan negara ini. Jangan izin ada permusuhan kaum yang menyebabkan kita kembali runtuh kerana nilai kita dan kedangkalan ilmu", katanya.

(Perdana Menteri Datuk Seri Anwar Ibrahim)

Meskipun begitu, beliau mengakui tidak semua senang dan boleh terima dengan cara tersebut, sedangkan apa yang dilakukan adalah untuk kepentingan rakyat.  "Mohon sister mengerti ya ada cara saya sampaikan tidak disenangi ada setengah orang saya pakai capal dia tak setuju, ada setengah orang saya pakai baju sampin dalam dia kata tidak elok, itu tidak mengapa. "Tetapi satu perkara yang dia tidak boleh pertikai saya tidak guna kuasa saya sebagai Perdana Menteri atau Menteri Kewangan untuk mencuri duit negara, untuk zalim kepada rakyat, untuk khianati amanah dan untuk seperti mana difitnah memencilkan khianati Islam dan bangsa Melayu", katanya. Beliau berkata demikian ketika berucap pada Majlis Penutup Seminar Madani peringkat Pulau Pinang di Bertam Resort, Kepala Batas.  Pada majlis itu beliau turut menyampaikan bantuan kepada Sekolah Agama Rakyat (SAR) Pulau Pinang.


Fahmi serah bantuan kepada wartawan veteran Perak

(Fahmi Fadzil ketika menziarahi Ng Kan Seng di Kampar, Perak)

KAMPAR, 16 Julai- Seorang bekas wartawan veteran Perak, Ng Kan Seng, 68, yang kini uzur menerima bantuan wang tunai dan barangan dapur menerusi Tabung Kasih@Hawana.

Beliau yang pernah berkhidmat di beberapa akhbar Cina seperti China Press dan Nanyang Siang Pau menerima bantuan itu di kediamannya di Mambang Di Awan, di sini. Menteri Komunikasi dan Digital (KKD) Fahmi Fadzil berkata, sumbangan itu antara inisiatif yang bertujuan menyantuni pengamal media, bekas petugas media dan wartawan veteran yang memerlukan.  "Kita pun tahu peredaran zaman mungkin sedikit sukar untuk dia terus berkecimpung bidang kewartawanan. Bantuan yang kami sampaikan hari ini ada berbentuk barang-barang dan juga wang tunai yang kita harap dapat mengurangkan sikit beban yang dipikul," katanya ketika hadir menyampaikan sumbangan berkenaan di sini. Terdahulu, sumbangan turut disampaikan kepada wartawan sambilan Razif Rosli yang menghidap penyakit buah pinggang dan gout.

(Fahmi Fadzil (dua kiri) ketika menziarahi Ng Kan Seng (dua kanan) pada programTabung Kasih@HAWANA 2023 di Kampar, Perak)


SKMM tidak sekat, padam 'content' TikTok Sanusi

KUALA LUMPUR, 16 Julai- Suruhanjaya Komunikasi dan Multimedia Malaysia (SKMM) mengesahkan tiada sebarang arahan diterima untuk menyekat akaun TikTok rasmi Menteri Besar Kedah, Datuk Seri Muhammad Sanusi Md Nor. Ini berikutan susulan dakwaan Muhammad Sanusi bahawa akaun TikTok miliknya sudah dipadam oleh kerajaan tetapi masih boleh diakses di luar negara."SKMM meneliti kenyataan Muhammad Sanusi yang menuduh kerajaan menghalang akses atau memadam kandungan akaun TikTok beliau. SKMM mengesahkan tiada sebarang arahan diterima berhubung isu ini," katanya dalam kenyataan.SKMM menjelaskan, platform media sosial mempunyai garis panduan komuniti yang menentukan tindakan boleh diambil terhadap mana-mana pengguna secara automatik apabila terdapat pelanggaran terhadap panduan tersebut, mahupun berdasarkan aduan orang ramai.Garis panduan komuniti sedemikian menetapkan jangkaan, mempromosikan keterangkuman dan mengurangkan kandungan memudaratkan atau yang berbaur jelik boleh menganggu keharmonian dalam komuniti.


PM umum RM7 juta untuk Masjid Lama Sungai Bakap

NIBONG TEBAL, 16 Julai- Peruntukan sebanyak RM7 juta diluluskan Kerajaan Persekutuan untuk projek pembangunan semula Masjid Lama Sungai Bakap yang dianggarkan menelan kos sehingga RM20 juta.Perdana Menteri, Datuk Seri Anwar Ibrahim berkata, peruntukan itu sebagai tambahan kepada jumlah RM2 juta yang berjaya dikumpul oleh kariah masjid setakat ini.Kompleks masjid baru itu nanti akan dapat menampung sehingga 1500 jemaah, sebuah Sekolah Agama Rakyat dengan 10 bilik darjah, sebuah dewan serbaguna dan kawasan pakir kenderaan. “Hari ini saya luluskan RM7 juta. Jadi, dengan RM9 juta ini, kita boleh mula (projek). Saya sudah panggil Pengarah JKR (Jabatan Kerja Raya) negeri dan dia akan hubungi Kementerian Kewangan dalam tempoh beberapa hari ini untuk mempercepatkan proses.“Kalau ikut tender, akan ambil masa lama. Enam bulan, sembilan bulan. Jadi, dengan cara ini, kita boleh percepat proses,” katanya ketika berucap sempena Majlis Peluncuran Pembangunan Masjid Lama Sungai Bakap di Seberang Perai Selatan, di sini. Masjid Lama Sungai Bakap dibina sekitar tahun 1950 an dan kini berusia hampir 73 tahun serta mempunyai sebuah bangunan Sekolah Agama Rakyat (SAR) dua tingkat dengan lapan bilik darjah. Sementara itu, Pengerusi Kariah masjid berkenaan, Mohd Kahiry Mohd Isa dan anak kariah masjid, Suhairy Yahya menzahirkan kesyukuran atas peruntukan tersebut."Terutamanya saya bersyukur kepada Allah SWT. Alhamdullah kerana dapat peruntukan daripada PM (Anwar Ibrahim)," kata Mohd Kahiry."Alhamdullilah, saya bersyukur kerana usaha selama ini untuk mencari dana bagi pembinaan masjid baru. Kami anak kariah berasa gembira dengan pengumuman perdana menteri sebentar tadi," kata Suhairy Yahya.Hadir sama dalam majlis itu ialah Ketua Menteri, Chow Kon Yeow, Menteri Pendidikan merangkap Ahli Parlimen Nibong Tebal, Fadhlina Sidek dan Mufti Pulau Pinang, Datuk Seri Dr Wan Salim Wan Mohd Noor.  Kos pembinaan masjid tersebut akan dibiayai bersama antara Kerajaan Persekutuan, kerajaan negeri dan kariah masjid.


UK sah sertai CPTPP, FTA pertama dengan Malaysia

(Tengku Datuk Seri Zafrul mewakili Malaysia pada majlis menandatangani Penyertaan UK yang berlangsung di New Zealand)

NEW ZEALAND, 16 Julai- United Kingdom (UK) secara rasmi menyertai Perjanjian Komprehensif dan Progresif bagi Perkongsian Trans-Pasifik (CPTPP).Ia sekaligus menandakan Perjanjian Perdagangan Bebas (FTA) pertama di antara Malaysia dan UK. Menteri Pelaburan, Perdagangan dan Industri, Tengku Datuk Seri Zafrul Tengku Abdul Aziz mewakili Malaysia pada majlis menandatangani Penyertaan UK yang berlangsung di New Zealand.

(United Kingdom secara rasmi menyertai CPTPP)

Majlis diadakan sempena Mesyuarat Suruhanjaya Menteri CPTPP ke-7.Dengan termeterainya protokol itu, UK secara rasmi menjadi penandatangan CPTPP ke-12 dan ekonomi pertama menyertai perjanjian tersebut selepas 11 negara pengasas. Tengku Zafrul berkata, keahlian UK itu bakal memberi manfaat kepada Malaysia terutama dari sudut akses pasaran, percukaian dan eksport khususnya bagi sektor sawit, koko, getah, elektrik dan elektronik dan bahan kimia.Beliau turut menyifatkan penyertaan UK juga menghantar isyarat kepada dunia tentang kelebihan CPTPP ke arah sistem perdagangan pelbagai hala yang lebih terbuka. Mesyuarat sama turut menyaksikan Malaysia meraikan kemasukan rasmi Chile dan Brunei Darussalam ke dalam perjanjian tersebut berkuatkuasa masing-masing pada Februari dan Julai 2023.


Eksesais Jungle Falcon, YDP Agong bangga kerjasama TDM, UAELF

KUANTAN, 16 Julai - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan berangkat ke demonstrasi akhir eksesais dan majlis penutup Eksesais Jungle Falcon Siri 1/2023 di ladang sawit Felda Panching Selatan di sini, pada Ahad.Turut mengiringi baginda, Pemangku Raja Pahang Tengku Hassanal Ibrahim Alam Shah dan Tengku Arif Bendahara Tengku Muhammad Iskandar Ri'ayatuddin Shah.Eksesais Jungle Falcon merupakan eksesais ketenteraan bilateral melibatkan Tentera Darat Malaysia (TDM) bersama United Arab Emirates Land Forces (UAELF).Seri Paduka ketika bertitah menzahirkan perasaan bangga terhadap kerjasama dan prestasi kedua-dua pasukan pertahanan yang terlibat dengan eksesais itu yang dianggap amat baik sekali.Baginda bertitah, menerusi latihan itu ia membuka peluang perkongsian ilmu dan kemahiran selain memberi peluang kepada UAELF mendapat pengalaman beroperasi di kawasan iklim tropika.

"Saya harap latihan ini akan beri satu kenangan yang berharga dan boleh dibanggakan atas pelaksanaan yang cukup baik walaupun ia berlaku dalam ladang kelapa sawit, bukan dalam hutan yang biasa kita tempur seperti suatu ketika dahulu."Terima kasih kepada 4 Briged (Mekanize), ini kali pertama saya melihat dengan mata sendiri banyak aset dalam 4 Briged (Mekanize) yang tunjuk keupayaan sebenar pada hari ini," titah baginda yang turut berharap hubungan baik antara kedua-dua negara dapat dikekalkan.Eksesais Jungle Falcon telah bermula dari 4 hingga 16 Julai di sekitar Kuantan dengan membabitkan atur gerak anggota infantri bersama aset kenderaan berperisai tempur Adnan, Gempita dan kereta kebal Pendekar yang diketuai oleh Panglima 4 Briged (Mekanize) Brig Jen Mohamad Rafi Mohd.Operasi eksesais dalam iklim tropika itu membabitkan 50 pegawai dan 536 anggota daripada Batalion Ke-12 Rejimen Askar Melayu Diraja (RAMD) (Mekanize) serta 19 pegawai dan 116 anggota Batalion Ke-61 Infantri UAELF.


Bantuan SARA RM600 kepada miskin tegar disumbangkan mulai esok

KUALA LUMPUR, 16 Julai- Lebih 210,000 penerima Sumbangan Tunai Rahmah (STR) berstatus miskin tegar menerusi pangkalan data e-Kasih bakal menerima Sumbangan Asas Rahmah (SARA) sebanyak RM600 mulai esok.Sumbangan itu melibatkan negeri Kedah, Pulau Pinang, Selangor, Wilayah Persekutuan Kuala Lumpur dan Putrajaya, Negeri Sembilan, Kelantan dan Terengganu, manakala bagi negeri Perlis, Perak, Pahang, Melaka dan Johor pula pada 31 Julai ini.Perdana Menteri dan Menteri Kewangan, Datuk Seri Anwar Ibrahim berkata, Kerajaan Perpaduan telah memperuntukkan hampir RM130 juta di bawah inisiatif Payung Rahmah bagi membantu golongan kurang berkemampuan terutamanya kumpulan miskin tegar mendepani cabaran kos sara hidup."Oleh itu, dengan sumbangan yang diberikan ini dapatlah menampung sebahagian daripada perbelanjaan seharian mereka," katanya dalam kenyataan.Kaedah pelaksanaannya berupa bantuan barangan keperluan asas tanpa tunai berjumlah RM100 ringgit setiap bulan bagi tempoh enam bulan secara automatik melalui akaun yang dibuka menggunakan MyKad penerima bagi pembelian di pasar raya atau kedai runcit terpilih seluruh negara.Sementara itu, penerima dari Sabah, Sarawak dan Wilayah Persekutuan Labuan akan mendapat bantuan berkenaan mulai 7 Ogos ini dengan bayaran RM600 secara sekali gus melalui pengkreditan ke akaun bank atau secara tunai di cawangan Bank Simpanan Nasional (BSN)."Status kelayakan SARA boleh disemak menerusi portal rasmi STR pada pautan https://bantuantunai.hasil.gov.my, manakala maklumat lanjut mekanisme pelaksanaan SARA boleh dirujuk menerusi pautan https://www.mykasih.com.my," katanya.


Malaysia berminat belajar pengalaman, kepakaran Jepun

KUALA LUMPUR, 16 Julai- Malaysia berminat untuk belajar daripada pengalaman dan kepakaran Jepun dalam melaksanakan program dan inisiatif yang memudahkan penyertaan Perusahaan Kecil dan sederhana (PKS).Menteri Pelaburan, Perdagangan dan Industri (MITI), Tengku Datuk Seri Zafrul Abdul Aziz berkata, ini supaya PKS dapat memanfaatkan peluang di bawah Perjanjian Komprehensif dan Progresif bagi Perkongsian Trans-Pasifik (CPTPP).Dalam catatan di laman facebooknya, beliau berkata, peluang menghadiri Mesyuarat CPTPP dimanfaatkan untuk bertemu rakan sejawat dari negara-negara lain.Pertemuan pertama beliau ialah bersama Menteri Ekonomi dan Polisi Fiskal Jepun, Shigeyuki Goto.Katanya, tumpuan Malaysia adalah untuk memaksimumkan faedah CPTPP bagi semua pihak.Mesyuarat Suruhanjaya ke-7 CPTPP berlangsung dari 15 hingga 16 Julai 2023 di Auckland, New Zealand.

(Pertemuan antara Tengku Datuk Seri Zafrul Abdul Aziz dengan Menteri Ekonomi dan Polisi Fiskal Jepun, Shigeyuki Goto di New Zealand)